title: Chris Chelios

text: Ensimmäisellä kaudellaan Chicagossa Chelios pelasi normaalilla tasollaan tehden 64 pistettä ja hänet valittiin NHL:n kakkostähdistöön. Vaisumman kauden jälkeen hän teki 73 pistettä kaudella 1992–93 ja hän voitti taas parhaan puolustajan palkinnon. Vuonna 1996 hän voitti sen kolmannen kerran. Hän oli Chicagon kapteeni vuosina 1995–1999.


title: Chris Chelios

text: Vuonna 1999 37-vuotias Chelios kaupattiin Detroit Red Wingsin joukkueeseen. Chicagoon tuli puolestaan ruotsalainen Anders Eriksson sekä kaksi ensimmäisen kierroksen varausoikeutta.


title: Chris Chelios

text: Detroitissa kaudella 2002 Chelios teki huikeat +/- lukemat, +40 ja hänet valittiin NHL:n tähdistö-otteluun. Hän saavutti myös olympiahopeaa Yhdysvaltain joukkueessa Salt Lake Cityn olympialaisissa ja hänet valittiin turnauksen tähditökentälliseen. Hänen kautensa kruunasi Stanley Cup voitto.


title: Chris Chelios

text: Chelios toimi Yhdysvaltain kapteenina vuosien 1998, 2002 ja 2006 olympialaisissa.


title: Chris Chelios

text: Elokuussa 2005 43-vuotias Chelios teki jatkosopimuksen Detroitin kanssa. Toukokuussa 2006 hän jatkoi tuota sopimusta vielä vuodella. Chelioksesta tuli NHL:n historian toiseksi vanhin pelaaja 8. tammikuuta 2008. Häntä vanhempi on vain Gordie Howe, joka lopetti uransa 52-vuotiaana. Chelios olisi ohittanut Howen 1. helmikuuta 2014.


title: Chris Chelios

text: Kaudella 2009–2010 Chelios pelasi AHL-seura Chicago Wolvesissa. Hän solmi maaliskuussa 2010 Atlanta Thrashersin kanssa sopimuksen, ja pelasi ensimmäisen pelinsä Atlantassa 11. maaliskuuta.


title: Chris Chelios

text: Elokuussa 2010 Chelios ilmoitti lopettavansa uransa ja siirtyvänsä Detroit Red Wingsin organisaatioon neuvonantajaksi. Heinäkuussa 2013 Chelios nimettiin Hockey Hall of Fame:n jäseneksi.


title: Save Me

text: Save Me on englantilaisen rock-yhtye Queenin kappale.


title: Save Me

text: Save Men sävelsi ja sanoitti Queenin kitaristi Brian May, joka soitti kappaleella kitaran lisäksi piano-osuuden. Kappale äänitettiin 1979 ja julkaistiin singlenä 25. tammikuuta 1980. Myöhemmin samana vuonna se julkaistiin Queenin levyllä "The Game". Single oli Yhdistyneen kuningaskunnan listoilla kuusi viikkoa ja pääsi siellä 11. sijalle. Alankomaissa single nousi viidennelle sijalle ja oli listoilla yhdeksän viikkoa.


title: Save Me

text: Save Me on julkaistu myöhemmin mm. "Greatest Hits" -kokoelmalla (1981) ja "Queen On Fire – Live at the Bowl" -livelevyllä (2004).


title: Möhköfantti

text: Möhköfantti () on fiktiivinen, elefanttia muistuttava olento A. A. Milnen Nalle Puh -tarinoissa. Alkuperäisissä kirjoissa möhköfanttia ei koskaan nähdä, mutta myöhemmissä Disney-elokuvissa otus on esiintynyt.


title: Möhköfantti

text: Milnen kirjoissa Nalle Puh ja Nasu yrittävät pyydystää möhköfanttia mutta eivät saa sitä koskaan ansaan. Vaikka möhköfanttia ei varsinaisesti nähdäkään, on Puh-kirjojen kuvittaja E. H. Shepard piirtänyt elefanttia muistuttavan möhköfantin kuvitukseksi lukuun, jossa Puh yrittää saada unta ja alkaa laskea lampaiden sijasta möhköfantteja. Kirjojen oikeudet nykyisin omistava Walt Disney Company on sittemmin tehnyt useita animaatioelokuvia, joissa möhköfantit esiintyvät. Vuonna 2005 valmistui elokuva "Nalle Puh ja Möhköfantti", jossa esiintyi äitiään etsivä möhköfantin poikanen, Fantti. Elokuvassa se on kiltti olento, ja se ystävystyykin Puolen hehtaarin metsän asukkaiden kanssa, etenkin Ruun.


title: Möhköfantti

text: TV-sarjan "Nalle Puhin uudet seikkailut" suomenkielisessä dubbauksessa möhköfantteja kutsuttiin "kanttifanteiksi" (poikkeuksena jakso "Möhköfantin ansa"), mutta muissa suomennoksissa möhköfanteiksi.


title: Lipogeneesi

text: Lipogeneesi merkitsee hiilihydraattien muuttumista triglyserideiksi rasvoiksi elimistön metaboliassa. Lipogeneesi merkitsee käytännössä veressä olevan ylimääräisen glukoosin muuttamista varastorasvaksi (lihomista). Erityisen aktiivista rasvahapposynteesi on maksan, rasvakudoksen ja toimivan maitorauhasen soluissa.


title: Lipogeneesi

text: Lipogeneesin käynnistää insuliini, joka säätelee veren glukoositasoa. Lipogeneesissä yhdestä glukoosimolekyylistä muodostuu ensin kaksi glyserolimolekyyliä, joihin liittyy edelleen glukoosin auenneesta renkaasta muodostunut, pelkistynyt rasvahappoketju. Tyypillisesti kahdesta tai kolmesta glukoosimolekyylistä muodostuu rasvahappo, jonka hiiliketjun pituus on C–C Arvioidaan, että noin 45 % nautituista hiilihydraateista menee suoraan elimistön ravinnoksi, ja noin 55 % ottaa osaa lipogeneesiin.


title: Lipogeneesi

text: Rasva-aineenvaihdunta on jatkuvassa dynaamisessa tasapainossa, jossa osa rasvoista menee glukoneogeneesin raaka-aineeksi, ja osa varastoituu. Rotilla yksittäisen lipidimolekyylin ”elinaika” on noin 2–10 vrk, ja tilanteen arvellaan olevan sama ihmisillä.


title: Lipogeneesi

text: Lipogeneesin rasvahappo-osan muodostuminen alkaa asetyyli-CoA:lla, joka rakentaa kahdesta auenneesta glukoosimolekyylistä hiiliketjun. Samalla glukoosiin sisältyvät hydroksyyli- ja karbonyyliryhmät pelkistyvät. Rasvahapot lopuksi esteröityvät glukoosista muodostuneen glyserolin kanssa triglyserideiksi. Reaktioon ottaa osaa useita eri entsyymejä, ja reaktio tapahtuu sytoplasmassa, toisin kuin hapettuminen, joka tapahtuu mitokondrioissa.


title: Lipogeneesi

text: Lipogeneesi vaatii lisäksi adenosiinitrifosfaattia (ATP:tä) sekä nikotiiniamidiadeniinidinukleotidifosfaattia (NADPH:ta), sillä kaikki reaktiot ovat pelkistymisreaktioita.


title: Kanaš

text: Kanaš (tšuvassiksi ja ) on kaupunki Tšuvassian keskiosassa Venäjän federaatiossa, 76 kilometriä pääkaupungista Tšeboksarystä (Supaškar) kaakkoon. Kaupunki muodostaa aluehallinnollisesti itsenäisen 45 607 asukkaan kaupunkipiirin, mutta on myös ympäröivän Kanašin piirin (39 708 as) hallintokeskus.


title: Kanaš

text: Asukasluvun kehitys:


title: Matkustaja 57

text: Matkustaja 57 ("Passenger 57") on yhdysvaltalainen toimintaelokuva vuodelta 1992. Elokuvan on ohjannut Kevin Hooks ja sen ovat käsikirjoittaneet David Lougher ja Dan Gordon. Pääosia esittävät Wesley Snipes, Bruce Payne ja Tom Sizemore. Elokuvan nimi tulee siitä, että päähenkilö istuu lentokoneessa paikalla numero 57.


title: Matkustaja 57

text: Elokuva julkaistiin ensimmäisen kerran Suomessa videolla videolain aikaan. Tuolloisesta videojulkaisusta oli leikattu 1 minuutti ja 34 sekuntia. Leikattu materiaali sisälsi matkustajien ampumista, kuvakulman verisestä terrorististä ja väkivaltaisimpia otoksia John Cutterin ja Charles Ranen välisestä tappelusta. Videolain poistuttua voimasta vuonna 2001 elokuva julkaistiin leikkaamattomana K18-versiona sekä DVD-levynä että videona.


title: Matkustaja 57

text: Elokuva kertoo lentoyhtiön turvallisuusekspertti John Cutterista, jonka vaimo on kuollut kaupparyöstön yhteydessä. Nyt John on matkalla Los Angelesissa pidettävään työkokoukseen ja hän matkustaa sinne lennolla 163. Samassa koneessa istuu myös mielisairas terroristi Charles Rane, jota ollaan siirtämässä Los Angelesin vankilaan. Lennon aikana Rane ottaa terroristiryhmänsä avulla koneessa vallan ja koneen matkustajat joutuvat panttivangeiksi. Cutter onnistaa pakenemaan kaappauksen aikana koneen ala-osaan ja hän päättää aloittaa taistelun terroristeja vastaan.


title: Basket Case

text: Basket Case on punk rock-yhtyeen Green Dayn laulu ja single, joka nosti Green Dayn suosioon 1994, kun se julkaistiin "Dookie"-albumilla. Laulu julkaistiin singlenä tammikuussa 1995.


title: Basket Case

text: Kappale on yhtyeen keulahahmon Billie Joe Armstrongin kirjoittama ja kertoo hänen kamppailustaan ahdistuksen kanssa, ennen kuin hän sai diagnoosin paniikkihäiriö.


title: Basket Case

text: Kappale Basket Case on myös kokoelmalevyllä "International Superhits!" vuodelta 2001. Liveversio on Green Dayn livelevyillä "Bullet in a Bible vuodelta 2005", "Bowling Bowling Bowling Parking Parking vuodelta 1997, ja "Last Night On Earth (Live In Tokyo) vuodelta 2009.


title: Darkoth

text: Darkoth, oikealta nimeltään Desmond Pitt on Marvel-kustantamon luoma supersankari (aikaisemmin superroisto). Darkothin ensiesiintyminen tapahtui "Fantastic Four"-lehden numerossa (vol.1) 142 ja hahmon loivat Gerry Conway, Rick Buckler ja Joe Sinnott.


title: Darkoth

text: Desmond Pitt oli majuri Yhdysvaltain armeijassa, kun hän tapasi koelentäjän nimeltään Ben Grimm. Pian Pitt ja Grimm ystävystyivät. Pitt meni myöhemmin naimisiin ja sai pojan. Pittin seuraava komennus oli Kennedy Space Centeriin, jossa uutta koeluontoista avaruussukkulaa oltiin kehittelemässä.


title: Darkoth

text: Asiat saivat kuitenkin ikävän käänteen Pittin kuullessa vaimollaan olevan parantumaton sairaus. Lääkärit antoivat hänelle vain pari kuukautta elinaikaa. Stressaantunut ja tunteidensa kanssa kamppaileva Pitt sai myös selville, että Latverian hirmuhallitsija tohtori Victor von Doom oli ujuttanut agenttejaan töihin avaruuslaitokselle.


title: Darkoth

text: Yrittäessään saada selville vakoilun laajuuden Pitt teeskenteli haluavansa mukaan toimintaan. Hän ei kuitenkaan kertonut kenellekään toimistaan, ei edes ylemmilleen. Nopeasti yhteistyöhaluinen Pitt tekikin vaikutuksen vakoilijoiden johtajiin ja tätä kautta itse von Doomiin. Lopulta Pitt sai selville Doomin tarvitsevan sukkulan aurinkoenergiatekniikkaa maansa sähköntuotannon lisäykseen.


title: Darkoth

text: Ennen Doomin suunnitelmien paljastamista ylemmilleen, Pittin vaimo kuoli ja järkyttynyt Pitt äityi huolimattomaksi. Doom saikin pian selville Pittin olevan kaksoisagentti ja nopeasti käänsi tilanteen epäedulliseksi Pittin kannalta. Doomin asiamiehet NASA:n johtopaikoilla julistivat Pittin rikolliseksi, mutta ennen pidätystä Pitt katosi.


title: Darkoth

text: Viranomaiset julistivat hänet kuolleeksi vaikka todellisuudessa Pitt oli kidnapattu Latveriaan, jossa kostonhimoinen Doom päätti tehdä tästä esimerkin muille mahdollista petosta hautoville. Doom altisti Pittin sarjalle kemiallisille ja kyberneettisille käsittelyille, joiden tuloksena Pittistä muovattiin supervoimainen Darkoth. Ulkonäöllisesti Pitt luotiin muistuttamaan Latverian vuorilla vaeltavaa myyttistä demonia. Darkothille annettiin yliluonnolliset voimat, notkeus ja rajoitetut psioniset voimat.


title: Darkoth

text: Doom myös murskasi ja poisti Pittin luut korvaten ne promethiumista tehdyillä kopioilla. Lopullisesti Doom alisti Darkothin muistilaitteensa vaikutukselle, jolloin kaikki Darkothin muistot entisestä elämästä katosivat. Lisäksi Doom istutti Darkothin mieleen ajatuksen, että tämä oli todellisuudessakin demoni ja että Doom oli onnistunut pelastamaan Darkothin omasta synkästä ulottuvuudestaan. Näin Darkothista tuli mitä lojaalein palvelija miehelle, joka teki hänestä hirviön.


title: Darkoth

text: Darkoth palveli Doomia uskollisesti tämän hyökätessä Ihmenelosten Möykyn kimppuun. Taistelun kuluessa Darkoth kuitenkin sai kuulla todellisesta identiteetistään ja hyökkäsikin entistä herraansa vastaan. Lopulta Darkoth uhrasi itsensä romuttaakseen Doomin suunnitelmat.


title: Darkoth

text: Darkoth ei kuitenkaan kuollut, vaan jäi ajelehtimaa maata kiertävälle radalle. Sieltä hänet löysi Diablo, joka uutteillaan herätti Darkothin jälleen eloon. Diablo teki uutteistaan sellaisia, ettei Darkoth pärjännyt ilman niitä.


title: Darkoth

text: Vastahakoisesti Darkoth lupasi auttaa Diabloa tämän suunnitelmissa Ihmenelosia vastaan. Darkoth kuitenkin päätti, ettei hänen oma elämänsä merkitse mitään. Niinpä hän romutti Diablon suunnitelmat ja ehti juuri ennen kuolemaansa tunnustaa Möykylle olevansa tämän vanha ystävä Desmond Pitt.


title: Darkoth

text: Kuolemansa hetkellä pahuuden herra Mefisto kuitenkin onnistui varastamaan Darkothin mielen ja ruumiin ja kuljettamaan ne omaan helvetilliseen kotiulottuvuuteensa. Mefisto manipuloi Darkothin taistelemaan Thoria vastaan ja täytti hänen sielunsa pimeydellä. Thor kuitenkin tajusi tämän ja käänsi prosessin. Darkoth kuoli tämän myötä, mutta syntyi jälleen (kiitos promethiumin) Limbossa, josta Doom oli louhinut promethiuminsa.


title: Darkoth

text: Myöhemmin Tohtori Doom tunkeutui uudelleen Limboon promethiumin perässä. Tällä kertaa Kostajat ja Excalibur yrittivät pysäyttää Doomin suunnitelmat ja tunkeutuivat tämän perässä Limboon. Darkoth kuitenkin voitti Doomin ja S'Ymin, Limbon entisen valtiaan. Lopulta Darkoth jäi hallitsemaan rauhaisaksi paikaksi muuttunutta Limboa.


title: Darkoth

text: Darkothilla on yli-inhimilliset voimat (hän nostaa noin 50 tonnia), nopeus, refleksit, kestävyys ja notkeus. Darkothin luusto on suurimmaksi osaksi korvattu promethiumilla, mystisellä metallilla, jota löytyy vain Limbosta. Darkoth kesti Möykyn murskaavat iskut leikiten ja hänen paksu nahkansa kestää jopa tykin ammukset lähietäisyydeltä. Darkoth ei tarvitse ruokaa, juomaa tai ilmaa selviytyäkseen.


title: Darkoth

text: Darkothin teräksiset kynnet kykenivät murtamaan jopa Möykyn paksun panssarin ja vapauttamaan myrkkyä, joka tainnuttaa uhrinsa. Darkothin antennimaiset ulokkeet kykenevät ampumaan energiaiskuja lämpöenergian (sulattaen jopa tuhansia tonneja terästä sekunneissa) tai voimaiskun (tarpeeksi voimaa liikuttamaan satojen kilojen painoisen esineen metrejä taaksepäin) muodossa.


title: Darkoth

text: Antennien energiaiskut kykenevät myös tunkeutumaan vastustajan mieleen ja tainnuttamaan tai muuttamaan tämän väliaikaisesti hulluksi. Darkoth kuitenkin käyttää energiaiskujaan vasta viimeisenä keinona – kenties niiden vaatiman suuren energiamäärän vuoksi. Hän kykenee myös kiipeämään seiniä pitkin ja käyttämään häntäänsä ruoskamaisena aseena.


title: Darkoth

text: Diablon alkemiakäsittelyn jälkeen Darkoth kykenee lentämään pienten nilkkasiipiensa avulla ja säätelemään tiheyttään (vrt. Vision).


title: Darkoth

text: Jälleensyntymänsä Limbossa jälkeen Darkoth kykenee muuttamaan muotoaan kuten luomaan itsestään lonkeroita ja avaamaan rintaansa valtavia kitoja, joilla niellä vastustajansa.


title: Ouroboros

text: Ouroboros (, myös Oroborus, Uroboros tai Uroborus) on ikivanha symboli, jossa käärme tai lohikäärme syö omaa häntäänsä. Ouroboros on keskeinen uskonnollisessa ja mytologisessa symboliikassa.


title: Ouroboros

text: Ouroboros esittää "ikuisen kiertokulun" ympyrää, joka ilmaisee sitä että loppua seuraa kaiken jatkuvassa toistumisessa aina uusi alku. Ouroboroksen katsotaan symbolisoivan syklisyyttä, koska se elää syömällä itseään; tämän katsotaan merkitsevän elämää ja kuolemaa sekä eroamista ja yhdentymistä.


title: Ouroboros

text: Ouroboros esiintyy myös alkemian kuvituksissa, jossa se kuvaa suljettua tai syklisesti toistuvaa prosessia jossa neste muutetaan esimerkiksi kuumentamalla ja jäähdyttämällä jalommaksi aineeksi.


title: Firn

text: Firn (firn-lumi) on lumen ja jään välimuoto, jonka tiheys on yleensä yli 0,55 g/cm. Se on vielä huokoista, mutta uudelleenkiteytynyttä. Firn on säilynyt vähintään yhden sulamiskauden muuttumatta suoraan jääksi ja sitä alkaa syntyä lumikerroksen pohjalla, kun lumen syvyys on yli 15 m. Paksu lumikerros luo pohjalle suuren, puristavan paineen. Firn-lumi kehittyy ns. névé-lumesta tihenemällä, ja tihenee itse vähitellen jääksi, kun jäätikön kasautumisalueen pinnasta mennään syvemmälle. Névé-lumi on yli 0,5 g/cm tiheyksistä, osittain sulanutta ja uudelleenkiteytynyttä raskasta lunta.


title: Aatamin puvussa... ja vähän Eevankin (vuoden 1971 elokuva)

text: Aatamin puvussa... ja vähän Eevankin on Matti Kassilan ohjaama ja käsikirjoittama suomalainen elokuva vuodelta 1971. Elokuva perustuu Agapetuksen romaaniin "Aatamin puvussa ja vähän Eevankin" vuodelta 1928. Samasta aiheesta oli tehty aiemmin jo kaksi elokuvaversiota, vuosina 1931 ja 1940..


text: Elokuva esitettiin Suomen televisiossa ensi kerran 1976 ja useita kertoja sen jälkeen ja sai ensimmäisellä kerralla valtavan yleisömenestyksen, 2,1 miljoonaa katsojaa. Yhtenä syynä on oletettu olleen tuolloin riehuneen viuhahdus-villityksen.


text: 1970-luku oli Matti Kassilan uralla ahdingon aikaa. Hän ehti ehdottaa tuottajille 14 elokuva-aihetta, kunnes tämä tärppäsi.


title: Henryk Górecki

text: Henryk Mikołaj Górecki (6. joulukuuta 1933 Czernica, Puola – 12. marraskuuta 2010 Katowice, Puola) oli puolalainen taidemusiikin säveltäjä.


title: Henryk Górecki

text: Górecki syntyi vuonna 1933 Sleesiassa, Czernican kylässä lähellä Rydułtowyn kaupunkia. Hän oli vain kahden vuoden ikäinen, kun hänen 26-vuotias pianistiäitinsä kuoli. Górecki aloitti musiikkiopintonsa 19-vuotiaana, ja kolme vuotta myöhemmin hän pääsi Katowicen musiikkiakatemiaan, jossa opiskeli säveltäjä Bolesław Szabelskin johdolla. Jo opiskeluaikana Górecki alkoi saavuttaa nopeasti suosiota, ja Sleesian filharmoniaorkesteri esitti konsertissa hänen tekemäänsä musiikkia. Myöhemmin Górecki opiskeli Olivier Messiaenin johdolla Pariisissa.


title: Henryk Górecki

text: 1950-luvun puolivälissä Górecki nousi puolalaisen avantgardemusiikin kärkinimiin. Hänen varhaisimmissa sävellyksissään on kuultavissa Karol Szymanowskin ja Béla Bartókin tyylisiä kansanmusiikkivaikutteita. Góreckin oma, yksinkertainen mutta monumentaalinen tyyli kehittyi näköisekseen 1970-lukuun mennessä. Hän sävelsi 1970-luvulla toisen sinfoniansa (1972) ja kolmannen sinfoniansa eli "Surullisten laulujen sinfonian" (1976) sekä psalmiteksteihin teoksen "Beatus Vir" (1979). Góreckin maine kasvoi myös 1970-luvulla, ja 3. sinfonia, "Surullisten laulujen sinfonia", lienee hänen tunnetuin teoksensa. Yhdysvalloissa se nousi klassisen musiikin myyntitilaston ensimmäiselle sijalle vuonna 1992 ja pysyi listan kärjessä 37 viikon ajan.


title: Henryk Górecki

text: 1970-luvulla Krakovan kardinaali Karol Wojtyła tilasi Góreckilta oratorion "Beatus vir". Sillä oli tarkoitus juhlistaa päivää, jona Pyhän Stanislauksen kuolemasta tuli kuluneeksi 900 vuotta. Teoksen säveltämisen aikana Wojtyła valittiin uudeksi paaviksi. Oratorion valmistumisen jälkeen ilmeni, ettei kukaan kapellimestari suostunut johtamaan sen esitystä. Góreckin mukaan tämä johtui uskalluksen puutteesta. Niinpä hän toimi lopulta itse kapellimestarina sävellyksensä esityksessä, jossa kuulijoiden joukossa oli ensimmäinen puolalainen paavi. Górecki piti huomattavana saavutuksena konsertista selviytymistä ja sitä, että hän oli ensimmäinen paavin pyynnöstä säveltänyt puolalainen säveltäjä.


title: Henryk Górecki

text: Góreckin musiikki alkoi kiinnostaa 1980-luvulla uutta yleisöä länsimaissa. Yhdysvaltalainen jousikvartetti Kronos Quartet tilasi Góreckilta kolme kvartettoa. Hän sävelsi kvartetille teokset "Already it is Dusk" (1988), "Quasi una fantasia" (1991) ja "Songs are Sung" (2005). Górecki työskenteli 1990-luvulla myös London Sinfonietta -orkesterin kanssa. David Zinmanin johdolla orkesteri levytti Nonesuch Recordsille Góreckin kolmannen sinfonian, ja levytyksestä tuli suosittu.


title: Henryk Górecki

text: Górecki oli naimisissa pianisti Jadwiga Ruranskan kanssa, ja heillä oli kaksi lasta, tytär Anna ja poika Mikolaj. Górecki kuoli marraskuussa 2010 kotonaan Katowicessa 76-vuotiaana. Hän ehti säveltää valmiiksi neljännen sinfoniansa.


title: Henryk Górecki

text: Góreckin työskentelytapaan säveltäjänä kuului olennaisesti huolellisen ja kattavan taustatutkimuksen tekeminen aiheesta, josta häneltä oli tilattu sävellys. Esimerkiksi Kopernikusta käsittelevän teoksen työstäminen innoitti Góreckin käymään tähtitieteen luennolla, ja Pyhään Stanislaukseen liittyvän oratorion säveltämiseen hän valmistautui muun muassa tutkimalla tekstejä, jotka olivat peräisin kyseiseltä aikakaudelta. Opiskelijoiden keskuudessa Górecki tunnettiin ankarana ja vaativana opettajana, joka kertoi näkemyksensä suorasukaisella tyylillä.


title: Ajanlasku

text: Ajanlasku tai kronologia tarkoittaa menneiden ja tulevien tapahtumien ajallisten suhteiden määrittämistä arjen ja historian näkökulmasta. Ajanlaskentaan käytettävää järjestelmää kutsutaan kalenteriksi. Ajanlaskennalla on ollut suuri merkitys kaikille järjestäytyneille yhteiskunnille. Sitä käytetään ennustamaan jaksoittain toistuvia luonnon tapahtumia ja kiertoja sekä ihmisten välisen yhteistyön suunnitteluun. Ajanlasku toimii myös kulttuurisen identiteetin rakentajana, sillä ajanlasku aloitetaan aina jostakin kulttuurin itseymmärrykselle merkittävästä tapahtumasta.


title: Ajanlasku

text: Ajanlasku ja ajan mittaaminen erotetaan yleensä toisistaan siten, että ajanlaskussa on kysymys vuorokautta pidempien yksiköiden kuten kuukausien ja vuosien muodostamasta järjestelmästä, mutta vuorokautta lyhemmät yksiköt kuuluvat ajan mittaamisen ja aikajärjestelmän alaan.


title: Ajanlasku

text: Ajan käytön yleisin tarve on luonnonkiertokulkujen ennustaminen, esimerkiksi sen, milloin Aurinko laskee. Toinen käyttökohde on ihmisten välisen yhteistoiminnan suunnittelu. Nämä tarpeet yhdessä ihmisen eliniän kanssa ovat johtaneet nykymuotoiseen ajanlaskentaan, jossa suurin yksikkö on vuosi eli Maan kiertoaika Auringon ympäri ja siten vuodenaikojen vaihtelu. Kaksi muuta keskeisintä kiertoa ovat Kuun kierto Maan ympäri ja Maan pyöriminen akselinsa ympäri. Yksiköiden määrittelyn ongelmat johtuvat siitä, että näiden keskinäiset suhteet eivät ole kokonaislukuja, mutta kuitenkin halutaan, että jaksolliset tapahtumat sijoittuvat aina samaan kohtaan aikajaksoa.


title: Ajanlasku

text: Nykyisin käyttämässämme ajanlaskussa kuukaudet eivät enää olekaan yhtä pitkiä kuin Kuun todellinen kiertoaika; sitä vastoin karkausvuosien avulla kalenterikuukaudet saadaan pysymään tuhansien vuosien ajan samana vuodenaikana. Tällaista kalenteria sanotaan aurinkokalenteriksi. Sen sijaan kuukalentereissa kuukausi alkaa aina uudenkuun aikaan, mutta kalenterikuukaudet eivät satu aina samaan vuodenaikaan. Monissa kulttuureissa on käytetty myös yhdistettyä kuu-aurinkokalenteria eli "lunisolaarista kalenteria", joissa kuukausi vaihtuu aina uudenkuun aikaan, mutta määrävälein vuoteen lisätään ylimääräinen kuukausi, jotta kalenterikuukaudet pysyvät aina suunnilleen samana vuodenaikana.


title: Ajanlasku

text: Varhaisin kuukalenteriksi tulkittu löytö on Ranskasta löydetty, 28 000 eaa. ajoitettu Cro-Magnonin ihmisen kaivertama luu. Varhaiseksi kalenteriksi on tulkittu myös 11 000 eaa. ajoitettu Ranskan La Placardista löydetty kotkanluusta tehty kalenteri. Varhaisin tiedetty vuosiluku on Egyptistä 4241 eaa. Varhaisimmat nilometrit ja kalenterit taas on ajoitettu 4000 eaa.


title: Ajanlasku

text: Kaikissa kulttuureissa on olemassa jonkinlainen tapa mitata ja jaotella aikaa. Ajanlaskun nollahetki on eri kulttuureissa yleensä määritelty jonkin kyseisen yhteiskunnan historiallisen tapahtuman mukaan.


title: Ajanlasku

text: Muinaisessa Egyptissä oli jo varhain käytössä aurinkokalenteri. Egyptiläisen kalenterin mukaan vuodessa oli 365 päivää. Egyptin vanhin tunnettu päivämäärä on vuodelta 4236 eaa. Sen ajanlasku alkoi kyseisestä vuodesta. Egyptiläiseen kalenteriin pohjautuvat nykyisinkin käytössä olevat koptilainen ja etiopialainen kalenteri.


title: Ajanlasku

text: Vanha kiinalainen kalenteri on tyypillinen kuu-aurinkokalenteri. Siinä vuoden pituus oli 354 päivää eli 12 kuukautta, jotka alkavat aina uudenkuun aikaan. Määrävälein vuoteen lisätään 13. kuukausi, jotta kalenterikuukaudet pysyvät aina suunnilleen samana vuodenaikana.


title: Ajanlasku

text: Juutalaiset käyttivät jonkin aikaa Egyptistä lähtöään ajanlaskun alkukohtana (2 Moos). Nykyisinkin uskonnollisissa yhteyksissä käytetty juutalainen ajanlasku alkaa maailman luomisesta, joka ajoitetaan Talmudin kronologian perusteella tapahtuneen 3760 eaa. Vuoden 2006 syyskuussa alkoi juutalainen vuosi 5767. Juutalaisten vuoden pituus oli 354 päivää. Samoin kuin Kiinassa, lisättiin vuoteen juutalaisessakin kalenterissa määräajoin 13. kuukausi. Tämä tehdään kahdeksan kertaa 19 vuotta kestävän jakson eli Metonin jakson kuluessa. Tämä seikka on vaikuttanut kristittyjenkin noudattamaan pääsiäisen määrittelyyn, sillä sen ajankohta riippuu sekä kevätpäiväntasauksesta että kuunvaiheista.


title: Ajanlasku

text: Antiikin Kreikan eri kaupunkivaltioissa oli käytössä useita toisistaan poikkeavia kalentereita. Kiinalaisen ja juutalaisen kalenterin tavoin useimmat niistäkin olivat kuu-aurinkokalentereita, joissa vuoden pituus oli 354 päivää eli 12 kuukautta, mutta määräajoin vuoteen lisättiin kolmastoista kuukausi, jotta kuukauden pysyivät suunnilleen samana vuodenaikana. Vuosilukujen sijasta kreikkalaiset käyttivät nelivuotisia olympiadeja ja niiden järjestyslukuja. Olympiadit laskettiin vuodesta 776 eaa, ensimmäisen olympiadin ensimmäisestä vuodesta, jolloin pidettiin ensimmäiset antiikin olympialaiset, joista on säilynyt kirjoitettuja tietoja.


title: Ajanlasku

text: Syyrialaisten seleukidinen ajanlasku alkoi 312 eaa.. Myös juutalaiset käyttivät sitä makkabialaisaikana.


title: Ajanlasku

text: Roomalaiset aloittivat jossakin vaiheessa ajanlaskun arvioidusta Rooman synnystä (n. 753 eaa.) Roomalaisten vuoden pituus oli alkujaan 304 päivää ja se muutettiin kalenteriuudistuksessa vuonna 700 eaa. 355 päiväksi. Julius Caesar uudistutti roomalaisten ajanlaskun Egyptistä saatujen tietojen pohjalta Juliaaniseksi ajanlaskuksi 1. tammikuuta 45 eaa. Muutoksen jälkeen vuoden pituus oli keskimäärin 365 1/4 päivää. Caesarin muutoksen vuoksi vuotta 46 eaa. kutsuttiin "sekaannuksen vuodeksi", koska sen vuoden pituus oli ajoittamisen vuoksi 445 päivää (vuoteen lisättiin 80 päivää).


title: Ajanlasku

text: Islamilainen kalenteri on puhdas kuukalenteri. Siinä vuosi on aina 354 tai 355 päivän eli 12 kuukauden pituinen. Täten kuukausi vaihtuu aina uudenkuun aikaan, mutta eri kuukaudet, esimerkiksi ramadan, eivät satu aina likimainkaan samaan vuodenaikaan vaan kiertävät noin 33 vuoden kuluessa kaikkien vuodenaikojen ympäri. Islamilainen ajanlasku alkaa siitä päivästä, jolloin profeetta Muhammad pakeni Mekasta Medinaan. Juliaanisessa kalenterissa päivä oli 16. heinäkuuta 622 jaa.


title: Ajanlasku

text: Tehdessään pääsiäisen aikataulukkoa 500-luvun alussa apotti Dionysius Exiguus alkoi laskea vuosia olettamastaan Kristuksen syntymästä. Vuosi 754 a.u.c. ("ab urbe condita" eli kaupungin (Rooman) perustamisesta) tuli uuden ajanlaskun vuodeksi 1. Kuukausien ja päivien osalta sen sijaan noudatettiin yhä roomalaisilta periytynyttä juliaanista kalenteria, joten esimerkiksi kristillisen ajanlaskun päiviä ja kuukausien pituuksia ei muutettu, joten esimerkiksi tammikuun 1. päivä 600 jaa. vastasi roomalaisen ajanlaskun mukaan tammikuun 1. päivää 1353 a.u.c.


title: Ajanlasku

text: Länsimaissa nykyään käytössä oleva gregoriaanisen kalenterin on laatinut 1500-luvulla paavi Gregorius XIII, ja se perustuu Julius Caesarin käyttöön ottamaan juliaaniseen kalenteriin. 500-luvulta lähtien ajanlasku aloitettiin Jeesuksen arvioidusta syntymävuodesta. Sitä ennen vuodet saatettiin laskea Rooman kaupungin perustamisesta ("Ab urbe condita") tai konsulien mukaan.


title: Ajanlasku

text: Paavi Gregorius uudisti kalenteria vuonna 1582. Koska vuoden pituus todellisuudessa on hieman lyhempi kuin juliaanisen ajanlaskun edellyttämä 365 1/4 vrk, kevätpäiväntasaus oli aikojen kuluessa ehtinyt siirtyä maaliskuun 21. päivästä saman kuun 11. päivään. Tämän korjaamiseksi ja saadakseen vuoden juhlapäivät kohdalleen hän määräsi, että tuon vuoden lokakuun 4. päivän jälkeen tuli suoraan 15. päivä. Lisäksi vastedes oli karkauspäivä jätettävä pois silloin, kun vuosiluku on täysiä satoja mutta ei jaollinen 400:lla. Tähän mennessä se onkin jätetty pois vuosina 1700, 1800 ja 1900, mutta ei vuosina 1600 ja 2000. Uudistus otettiinkin paavin määräämänä aikana käyttöön katolisissa maissa, mutta protestanttisissa ja ortodoksisissa maissa uuteen ajanlaskuun siirryttiin paljon myöhemmin, esimerkiksi Englannissa 1752, Ruotsissa ja Suomessa 1753 ja Venäjällä vasta 1918.


title: Ajanlasku

text: 1792 Ranskassa tehtiin vallankumouksen jälkeen lyhytaikaiseksi jäänyt kalenteriuudistus, ns. "Järjen kalenteri", vallankumouskalenteri eli tasavaltalainen kalenteri, jossa oli 30-päiväisiin kuukausiin perustuva kalenteri, johon vuoden lopussa lisättiin viisi (karkausvuosina kuusi) ylimääräistä vapaapäivää. Siinä ajanlasku aloitettiin vuodesta 1792. Viikossa oli 10 päivää ja kuukaudessa oli täten 3 viikkoa. Napoleon palautti gregoriaanisen kalenterin 1806.


title: Ikuisuus (sarjakuvahahmo)

text: Ikuisuus () on Marvel-kustantamon luoma sarjakuvahahmo. Ikuisuus mainittiin ensimmäisen kerran "Strange Tales"-lehden numerossa #134 ja esiintyi ensimmäisen kerran saman lehden numerossa #138 (1965), jossa Tohtori Outo tapasi olennon ensimmäisen kerran. Ikuisuuden loivat Stan Lee ja Steve Ditko.


title: Ikuisuus (sarjakuvahahmo)

text: Suomessa Ikuisuus esiintyi ensimmäisen kerran "MARVEL"-lehden numerossa 1 (1988).


title: Ikuisuus (sarjakuvahahmo)

text: Ikuisuus syntyi samanaikaisesti universumin muodostuessa. Olento kuvataan kaiken elämänenergian ja ajan ruumiillistumaksi universumissa. Ikuisuuden sisar, Äärettömyys taas edustaa kaikkea tilaa. Ikuisuuden ja Äärettömyyden lisäksi muita universumin perusvoimia ovat sisarparven muut jäsenet, valtiatar Kuolema, Unohdus ja Galactus. On spekuloitu, että Celestiaalien rotu olisi Ikuisuuden jälkeläisiä, kuten myös olento nimeltään Eon. Eonin kautta Ikuisuudella on yksi lapsenlapsi, Epoch.


title: Ikuisuus (sarjakuvahahmo)

text: Koska Ikuisuus on yksi todellisuutta ylläpitävistä voimista, hän on yksi kaikkein voimakkaimmista hahmoista Marvel-universumissa. Yhdessä Galactuksen ja valtiatar Kuoleman kanssa Ikuisuus muodostaa Marvel-universumin ylläpitävän kolminaisuuden (Oikeus on kuitenkin vielä heidän yläpuolellaan - hänen tehtävänään on ylläpitää tasapainoa näiden kolmen välillä).


title: Ikuisuus (sarjakuvahahmo)

text: Tämän kolminaisuuden tasapaino on tärkeä ja esimerkiksi Galactuksen puuttuminen aiheuttaisi Abraxas-nimisen hävityksen ruumiillistuman saapumisen todellisuuteemme ja Kuoleman sekä Ikuisuuden välisen epätasapainon josta seuraisi universumin tuhoutuminen. Ikuisuus itse on myös luonnollisesti riippuvainen elävistä olennoista ja elämänmuodoista.


title: Ikuisuus (sarjakuvahahmo)

text: Taikurit tai muut olennot, joille on suotu riittävä kosmisen havainnoin taso (kuten Adam Warlock) tai Tohtori Outo, voivat nähdä Ikuisuuden humanoidimuodossaan. Ikuisuus esiintyy usein tässä muodossaan, mutta koska olento on käsinkoskettelematon olento, sen energia sijaitsee kaikkialla universumissa, galakseissa, aurinkokunnissa ja niiden välissä. Ikuisuus ei kuitenkaan ole uskonnollinen olento.


title: Ikuisuus (sarjakuvahahmo)

text: Ikuisuuden toiminnan tarkka kuva ei kuitenkaan ole täysin tiedossa. Mikäli todellisuutta kuitenkin uhataan, asettuu Ikuisuus vastustamaan uhkaa. Näin teki esimerkiksi Thanos muodostaessaan Ikuisuuden Rautahanskan ja ilkeän velho Dormammun yrittäessä valloittaa koko maailmankaikkeutta. Molemmat tapahtumat uhkasivat Ikuisuuden omaa olemassaoloa. Kaikkitietävyytensä vuoksi Ikuisuus ei kuitenkaan usein puutu tapahtumiin suoraan, koska tietää taistelun lopputuloksen jo etukäteen.


title: Ikuisuus (sarjakuvahahmo)

text: Ikuisuutta ja kaikkia myriadien todellisuuksien versioita hänestä vartioi Kapteeni Universumi.


title: Ikuisuus (sarjakuvahahmo)

text: Ikuisuus on yksi kaikkein voimakkaimmista olennoista Marvel-universumissa. Kaiken universumin elämänvoiman abstraktina ruumiillistumana Ikuisuuden voima ylittää kaikkien muiden fyysisten olentojen voimat. Ikuisuus on voimakkaampi kuin Universumin vanhimmat, erilaiset mystiset voimat tai jumalat (kuten Agamotto, Mefisto, Dormammu, Odin tai Zeus) ja kaikkein voimakkaimmat Celestiaalit.


title: Ikuisuus (sarjakuvahahmo)

text: Ikuisuuden voima on myös kosmisten olentojen yläpuolella (Herra Järjestys, Lordi Kaaos, Viha, Rakkaus tai Galactus). Ainoat olennot, jotka omaavat samanlaisen voimatason mitä Ikuisuus ovat Kuolema, Kadotus ja Äärettömyys. Ainoastaan Ikuisuuskivet ovat koskaan haastaneet Ikuisuuden voiman. Myös Oikeus on Ikuisuutta voimakkaampi, samaten hänen tuntematon herransa, joka oletettavasti on kaiken olevaisen luoja, eli Jumala.


title: Ikuisuus (sarjakuvahahmo)

text: Ikuisuus omaa kyvyn kontrolloida materiaa ja energiaa mihin tahansa tarkoitukseen. Hän tietää myös kaiken mitä on tapahtunut, mitä tapahtuu, mitä tulee tapahtumaan ja mitä voisi tapahtua. Hän on läsnä kaikkialla missä on aikaa ja elämää. Ikuisuus kuitenkin toimii usein epäsuorilla tavoilla vaikuttaakseen asioihin. Ikuisuus toimii suorasti vain mikäli hänen olemassaoloaan uhataan.


title: Ikuisuus (sarjakuvahahmo)

text: Ikuisuudella ei ole lainkaan aineellista kehoa. Toimiakseen fyysisellä tasolla Ikuisuus voi muodostaa kehoja vääristämällä aikaa ja avaruutta ympärillään. Ikuisuus voi myös ottaa eläviä fraktaaleja eräänlaisesta tarveaineulottuvuudesta ja luoda näillä itselleen kehon.


title: Muistan vielä vuonna -76

text:
Muistan vielä vuonna -76 on suomalaisen laulajan Jussi Raittisen kokoelmalevy.
Albumi on kopiosuojattu versio.


Muistan vielä vuonna -76


title: KERNAL

text: KERNAL on Commodore-yhtiön kehittämä käyttöjärjestelmä, jota käytettiin alun perin vuonna 1977 yhtiön PET-tietokoneessa. Myöhemmin sen laajennettuja versioita käytettiin VIC-20-, Commodore 64 -, Plus/4-, Commodore 16 - ja Commodore 128 -kotitietokoneissa.


title: KERNAL

text: Commodore-laitteiden KERNAL sisältää kokoelman erilaisia rutiineja. Näitä varten on kernalissa hyppytaulu, joka on pääpiirteittäin samanlainen kaikissa Commodoren tuottamissa tietokoneissa. Näin ollen yksinkertaisten konekielisten ohjelmien pitäisi pystyä toimimaan jokaisessa Commodoren valmistamassa koneessa ilman muutoksia.


title: KERNAL

text: Käytännössä yksinkertaiset, poke-komentoja sisältämättömät BASIC-ohjelmat ovat binääriyhteensopivia eri koneiden välillä. Konekielisiä ohjelmia kirjoitettaessa ohjelmien pitäisi olla vapaasti sijoitettavia ja ne voivat olla kooltaan maksimissaan 3 kilotavua, mikäli niiden on tarkoitus olla yhteensopivia kaikkien Commodoren koneiden kanssa.


title: Šahada

text: Šahada (, ) on islamin keskeisimmät uskonkappaleet sisältävä lause, joka kuiskataan ensimmäiseksi vastasyntyneen muslimin vasempaan korvaan. Todistuksen lausuminen vastaa merkitykseltään kristinuskon kastetta, koska se liittää yksilön osaksi islamilaista yhteisöä, eli ummaa.


title: Šahada

text: Uskontunnustus koostuu sunnalaisuudessa kahdesta osasta, joista ensimmäinen määrittelee islamin monoteiseksi uskonnoksi ja toinen osa sitoo Muhammadin Jumalan sanan välittäjäksi: , "Ei ole muuta jumalaa kuin Jumala ja Muhammad on Hänen lähettiläänsä". Ensimmäinen osa viittaa Koraaniin ja toinen osa sitouttaa, yleisen tulkinnan mukaan, profeetan elämäntapaan, sunnaan. Šiialaiset lisäävät uskonnontunnustukseen lauseen , "...ja Ali on Jumalan ystävä". Viimeksi mainittu määrittelee Alin ja sitä kautta koko imaamiketjun.


title: Šahada

text: Aikuisiällä muslimiksi kääntyvä henkilö lausuu šahadan ääneen muslimitodistajien läsnä ollessa osoituksena siirtymisestään islamiin. Perinteisimmän tulkinnan mukaisesti kerran kahden todistajan läsnä ollessa lausuttu šahada riittää muslimiksi tulemiseen. Käytännössä lausuminen suoritetaan tavallisesti moskeijassa.


title: Hiusneula

text:
Hiusneula on kampauksen kiinnittämiseen tai koristeluun tarkoitettu neula tai tikku.
Hiusneuloja on käytetty jo tuhansia vuosia sitten, jolloin niitä valmistettiin luusta. Nykyisin tavallisempia valmistusmateriaaleja ovat erilaiset muovit, puu ja metallit.


title: Hiusneula

text: Hiuspinni on joustavasta metallilangasta valmistettu hiuspidike tai -somiste. Pieniä ja huomaamattomia pinnejä käytetään niin arki- kuin juhlakampauksienkin tukemiseen. Myös hiuspinni voi olla esimerkiksi helmillä koristeltu, kuten varsinaiset hiusneulatkin.


title: Formula 1 -kausi 1994

text: Formula 1 -kausi 1994 oli järjestyksessään 45. FIA:n Formula 1 -kausi. Se alkoi 27. maaliskuuta 1994 ja viimeinen kuudestatoista kilpailuista ajettiin 13. marraskuuta.


title: Formula 1 -kausi 1994

text: Vuosi muistetaan muun muassa Imolan radalla sattuneista onnettomuuksissa, joissa kuolivat Roland Ratzenberger sekä Ayrton Senna. Kuljettajien maailmanmestaruuden voitti nuori Michael Schumacher Benettonilla. Valmistajien mestaruuden voitti Williams.


title: Formula 1 -kausi 1994

text: Mestaruustaistelu oli jännittävä. Alkukaudesta Schumacher oli jo karkaamassa saavuttamattomaan MM-johtoon, mutta loppukaudesta Williamsin Damon Hill nousi mukaan mestaruustaistoon. Erilaisten sääntörikkomusten vuoksi Schumacher ja Benetton hylättiin kahdesti, joista jälkimmäisellä kerralla tuloksena oli myös kilpailukielto. Hill voitti kaikki kilpailut, joista Schumacher oli sivussa. Mestaruus ratkesi vasta kauden päätöskilpailussa Australian Adelaidessa, jossa voitosta ja samalla maailmanmestaruudesta taistelleet kuljettajat törmäsivät yhteen. Kolarin vuoksi molemmat joutuivat keskeyttämään kilpailun, ja Schumacher voitti ensimmäisen maailmanmestaruutensa yhdellä pisteellä. Schumacheria syytettiin tahallisesta kolaroinnista, mutta FIA piti törmäystä normaalina kilpailutilanteena.


title: Formula 1 -kausi 1994

text: Suomalaisia kuljettajia oli tuona vuonna mukana kolme: Jyrki Järvilehto Benettonilla ja Sauberilla, Mika Häkkinen McLarenilla, sekä Mika Salo Lotuksella. Damon Hill sai toisena vuotena peräkkäin ajaa autoa, jonka numero oli nolla, koska mestaruuden voittanut Alain Prost päätti uransa.


title: Formula 1 -kausi 1994

text: Seuraavat tallit ja kuljettajat kilpailivat Formula 1 -luokan maailmanmestaruudesta kaudella 1994.


title: Jyrängönvirta

text: Jyrängönvirta on Kymijoen Heinolan kaupungin kohdalla oleva ja erityisesti keskustan siltojen alajuoksun puolella oleva joen osuus.


title: Jyrängönvirta

text: Siltojen alla olevat kaksi koskea ovat Jyrängön kosket: "Isokoski" ja "Pikkukoski". Matala Pikkukoski on perimätiedon mukaan kaivettu ihmisvoimin. Vuolas ja syvä isompi koski on Kymijoen luonnollinen ikivanha kulkureitti.


title: Jyrängönvirta

text: Koskien välissä on Siltasaari, jonka kautta kulkee seututie 140 ja kevyen liikenteen väylä. Saaren yli johtaa vuonna 1931 valmistunut rautatiesilta. Edelleen käytössä oleva 340 metriä pitkä silta oli valmistuttuaan maan pisin. Siltasaaressa on kesäisin kahvila. Myös virralla kalastaminen on mahdollista. Sodassa rautatiesilta ja silloinen maantiesilta yritettiin tuhota lentokoneista pommittamalla tässä kuitenkaan onnistumatta. Sen sijaan aivan sillan vieressä Siltasaaressa ollut isohko rakennus tuhoutui täysosumasta.


title: Jyrängönvirta

text: Puoli kilometriä silloilta alavirtaan on Koskensaaren kärki, jonka koillispuolitse Kymijoen pääuoma kulkee. Koskensaaren lounaispuolella saareen johtavassa Penikkasillaksi nimetyssä pengertiessä on pieni silta varmistamassa veden virtauksen myös saaren toiselta puolelta. Vajaan kilometrin pituisessa Koskensaaressa on luontopolku nuotiopaikkoineen ja laavuineen.


title: Jyrängönvirta

text: Jyrängönvirta siltoineen on ollut taustana ja tapahtumapaikkana muutamissa elokuvissa. Näistä tunnetuin lienee Risto Jarvan ohjaama "Jäniksen vuosi" vuodelta 1977. Jyrängönvirran eteläpuolella on Jyrängön kaupunginosa.


title: Sota-arkisto

text: Sota-arkisto oli Suomen puolustushallinnon ja rajavartiolaitoksen keskusarkiston nimi vuoden 2007 loppuun. Sota-arkisto perustettiin kesällä 1918. Sota-arkisto ("SArk" tai "SA") oli kymmeniä vuosia joulukuussa 1952 perustetun Sotahistoriallisen tutkimuslaitoksen yksikkö. Sen tehtävänä oli huolehtia, että pysyvästi säilytettäväksi määritelty osa puolustushallinnossa syntyvästä tiedosta säilyi tuleville sukupolville ja oli kaikkien tiedon tarvitsijoiden käytettävissä. Entinen Sota-arkisto oli Suomen toiseksi suurin päätearkisto, jossa säilytettiin yli 40 hyllykilometriä aineistoa autonomian ajan alusta lähes nykypäiviin saakka. Sota-arkisto kuului Puolustusvoimiin ja oli Pääesikunnan alaisen Maanpuolustuskorkeakoulun alainen tulosyksikkö. Puolustusministeriö ja opetusministeriö tekivät 13. maaliskuuta 2007 aiesopimuksen Sota-arkiston liittämisestä osaksi Kansallisarkistoa 1. tammikuuta 2008 alkaen. Vuoden 2008 alusta entisen Sota-arkiston toimintaa on jatkanut Kansallisarkisto.


title: Sota-arkisto

text: Sota-arkisto nimettiin Kansallisarkiston Sörnäisten toimipaikaksi, joka on yksi Kansallisarkiston toimipaikoista.


title: Sota-arkisto

text: Arkisto toimi tätä ennen Kruununhassa Pitkänsillanrannan kivitaloissa.


title: Sota-arkisto

text: Entinen Sota-arkisto jatkaa Kansallisarkiston osana ja on normaali julkinen arkisto. Asiakkaista suurin osa on sukututkijoita, toiseksi suurin asiakasryhmä on historiantutkijat. Asiakirjat ovat valtaosin julkisia, lakisääteisiä käyttörajoituksia on lähinnä arkaluontoisissa henkilötiedoissa sekä potilasasiakirjoissa. Lähes puolet aineistosta on vuosien 1939-1945 sotien asiakirjoja. Tämä aineisto on kuitenkin suurelta osin kunnostamatta ja järjestämättä, sillä Puolustusvoimien Sota-arkistolle kohdentamat resurssit olivat riittämättömät. Sota-arkiston viimeisinä vuosina aineistoa kunnostettiin myös vapaaehtoisvoimin.


title: Sota-arkisto

text: Kansallisarkiston Sörnäisten toimipaikassa (ent. Sota-arkisto) ei enää nykyisin ole asiakaspalvelua, vaan puolustushallinnon asiakirjat tutkitaan Kansallisarkiston päärakennuksen asiakaspalvelutiloissa osoitteessa Rauhankatu 17, Helsinki. Tilatun aineiston saa tavallisesti käyttöönsä tilausta seuraavana arkipäivänä.


title: Marvel-universumin kosmiset olennot

text: Kosmiset olennot ovat Marvel-kustantamon sarjakuvissa esiintyviä, usein jumalvoimaisia hahmoja. Kosmisten olentojen omaavat voimat ylittävät ihmisen täysin käsityskyvyn, eivätkä supersankarienkaan yli-inhimilliset voimat ole mitään kosmisten olentojen liki loppumattomien voimien edessä. Kosmisten olentojen tehtävä on usein toimia eräänlaisena luonnonvoimana asuttamassaan universumissa.


title: Marvel-universumin kosmiset olennot

text: Tunnetuimpia kosmisia olentoja ovat mm: Ikuisuus, Galactus, Seuraajien rotu "jne".


title: Marvel-universumin kosmiset olennot

text: Marvel-universumin on täynnänsä kosmisia olentoja jotka kirjaimellisesti ovat osa universumin toimintaa. Kuten keho, jonka toiminnan määrittelevät erilaiset elimet, myös kosmiset olennot toimivat vitaalina osana tämän universumin toimintaa. Jokaisessa kosmisessa olennossa ruumiillistuu jokin todellisuuden tason aspekti tai välttämätön toiminta.


title: Marvel-universumin kosmiset olennot

text: Jokainen kosminen olento on uniikki, mutta olennoilla on kuitenkin tiettyjä yhteisiä piirteitä: On huomattavaa, että on olemassa useita olentoja jotka usein sekoitetaan kosmisiin olentoihin. Tällaisia ovat nk. maapallon jumalat. Huolimatta korkeasta statuksestaan ja uskomattomista voimistaan nämä jumalat eivät lukeudu kosmisiin olentoihin. Myöskään Galactuksen apurit eivät lukeudu kosmisiin olentoihin, vaikka kykenevätkin manipuloimaan Kosmista voimaa. Apurien olemassaolo ei kuitenkaan ole välttämätöntä universumin pysyvyydelle. Jotkut olennot, kuten demoni D'Spayre väittää olevansa epätoivon ruumiillistuma, muttei todellisuudessa omaa tarpeeksi voimaa siihen. Todellisten kosmisten olentojen tarkka lukumäärä on vielä spekuloinnin aiheena, mutta lisää paljastuu jatkuvasti.


title: Marvel-universumin kosmiset olennot

text: Seuraavassa joitakin hyvin tunnettuja kosmisia olentoja ja näiden toimintaperusteita:


title: Antoine Sibierski

text: Antoine Sibierski (s. 5. elokuuta 1974 Lille) on ranskalainen entinen jalkapalloilija, joka työskentelee RC Lensin teknisenä johtajana.


title: Antoine Sibierski

text: Sibierski aloitti ammattilaisuransa kotikaupunkinsa Lille OSC -joukkueessa. Neljän Lillessä vietetyn vuoden jälkeen Sibierski pelasi kotimaassaan vielä AJ Auxerressa, Nantesissa ja Lensissä ennen kuin siirtyi Englannin kentille. Alkukesästä 2003 Manchester City hankki keskikenttäpelaajan itselleen. Sibierski teki heti debyyttiottelussaan maalin. Cityssä Sibierski pelasi 3 vuotta ja teki pelaamassaan 92:ssa ottelussa 11 maalia.


title: Antoine Sibierski

text: Vuonna 2006 Sibierskin huhuttiin siirtyvän takaisin Lensiin, mutta 31. elokuuta 2006, Newcastle United ilmoitti tehneensä hänen kanssaan vuoden sopimuksen. Kesäkuussa 2007 hän siirtyi Wigan Athleticiin.


title: Umma

text: Umma () on islamin uskovien yhteisö, joka tarkoittaa puhekielessä myös samassa moskeijassa käyviä ihmisiä ja on verrattavissa kristinuskon seurakuntaan. Tavallisesti se tarkoittaa maailman kaikkien muslimien muodostamaa yhteisöä. Joissakin yhteyksissä islamilainen umma tai muslimien umma tarkoittaa kaikkien niiden valtioiden kansalaisia, jotka ovat pääsääntöisesti islamilaisia tai ovat kuuluneet kalifaattiin mukaan lukien ei-muslimi dhimmit. Arabian kielessä umma voi tarkoittaa myös nykymuotoista kansallisvaltiota: esimerkiksi Yhdistyneet kansakunnat on arabiaksi "al-Umam al-Muttahida".


title: Umma

text: Islamilaisessa laissa, eli šariassa on perinteisesti katsottu, että yksi hyväksyttävä Jumalan lain lähde on umman yksimielisyys, "ijmá", koska Muhammadin kerrotaan sanoneen: ""Yhteisöni [umma] ei koskaan hyväksy yksimielisesti erehdystä"". Jotkut oppineet ovat katsoneen vaikeaksi määrittää milloin kaikki muslimit ovat jostain ohjeesta yksimielisiä ja ovat siksi rajanneet ijmán koskemaan vain Muhammadin aikalaisten yhteisöä. Yleensä yksimielisyydeksi katsotaan merkittävien uskonoppineiden yksimielisyys.


title: Umma

text: Muhammedin perustama ensimmäinen umma oli yhteisö kaikille uskonnoille sulassa sovussa. Yhdessä neuvotellen ja riitoja ratkoen ketään sortamatta. Umman rajoittaminen vain muslimeille on vastoin Muhammedin esimerkkiä. Moskeijankin kuuluu olla kaikille avoin eikä vain muslimeille.


title: Buckinghamshire

text: Buckinghamshire on niin sanottu shire-kreivikunta Kaakkois-Englannissa, Buckinghamin kaupungin ympäristössä ja siitä etelään. Vuonna 2005 Buckinghamshiressä oli 700 000 asukasta. Rooman valtakunta ulottui Buckinghamshireen, ja sen aikaisia rakenteita näkyy eri puolilla kreivikuntaa. Sen läpi kulkee kaksi alun perin roomalaisten rakentamaa tietä, jotka ovat nykyisin osa Englannin valtatieverkkoa.


title: Buckinghamshire

text: Nykyisin Buckinghamshire on vehreiden kukkuloiden muodostamaa idyllistä maisemaa, jonka asukkaista monet käyvät töissä Suur-Lontoon alueella.


title: Trisomia

text: Trisomia on tila, jossa kromosomistossa on kromosomiparin sijasta kolme kromosomia. Se on yleisin ihmisen kromosomistomutaatio. Useimmat trisomeista aiheuttavat keskenmenon tai kuoleman nuorella iällä. Henkiin jääneillä saattaa esiintyä muun muassa kehitysvammaisuutta ja muita ongelmia.


title: Trisomia

text: Osittainen trisomia tulee, kun osa ylimääräisestä kromosomista kiinnittyy toiseen, tai kun yhdestä kromosomista on kaksi kopioita osasta kromosomiaan. Yleisin trisomia ihmisellä on kromosomiparin 16 trisomia, jota esiintyy yli prosentissa raskauksista. Tämä kuitenkin yleensä aiheuttaa keskenmenon raskauden ensimmäisen kolmanneksen aikana. Yleisin trisomia syntyvillä lapsilla on trisomia 21, joka tunnetaan yleisemmin Downin oireyhtymänä.


title: Trisomia

text: Trisomia voi esiintyä missä tahansa kromosomiparissa. Yleisimmät ihmisen trisomiatyypit, jotka eivät aiheuta keskenmenoa ovat autosomeissa:ja sukupuolikromosomeissa:


title: Jelena Korikova

text: Jelena Jurjevna Korikova (, s. 12. huhtikuuta 1972 Tobolsk) on venäläinen näyttelijä. Hän on näytellyt Moskovan teatterissa, televisio-ohjelmissa ja elokuvissa. Hän on myös tehnyt mallin töitä.


title: Jelena Korikova

text: Ensimmäisen kerran hän näytteli elokuvassa "Ha-bi-as-sy" (Ха-би-ас-сы) vuonna 1989. Suomessa hänet tunnetaan venäläisen "Anastasia"-telenovelan Annana. Vuonna 1998 Jelena, hänen poikansa Arseni (s. 1993) ja miehensä Maksim Osadsi muuttivat Yhdysvaltoihin, jossa he asuivat kolme vuotta. Heti "Anastasian" kuvausten loputtua vuonna 2004 Jelenan ja Maksimin kymmenen vuotta kestänyt suhde päättyi. Arseni on Jelenan luokkatoverin ja ensimmäisen aviomiehen Dmitri Rošinin poika.


title: Jelena Korikova

text: Elena laulaa ja on esiintynyt monien artistien videoissa.


title: Jelena Korikova

text: Venäjäksi:


title: County Durham

text: County Durham (Durhamin kreivikunta) on niin sanottu shire-kreivikunta Koillis-Englannissa, Durhamin kaupungin ympäristössä. Vuonna 2005 kreivikunnassa oli noin 500 000 asukasta. Sen nimi poikkeaa muiden kreivikuntien nimeämiskäytännöstä eikä ole ”Durhamshire”. Se liittyy siihen, että Durhamin piispa-kreivien valta on ulottunut laajemmalle kuin varsinaisen läänityksen alueelle. Nimityyppi on yleinen Irlannin puolella.


title: County Durham

text: Alue on ollut strategisesti merkittävä roomalaisten ja normannien ajoista asti. Northumbria oli Englannin ensimmäisiä kristinuskon keskuspaikkoja, ja varhaisesta kristillisyydestä on muistona Durhamin katedraali vuodelta 1093. 1700- ja 1800-luvulla rauta ja hiili veivät alueen teollisen vallankumouksen eturintamaan. Maailman ensimmäinen matkustajahöyryjuna kulki County Durhamissa Stocktonista Darlingtoniin vuonna 1825.


title: County Durham

text: Durhamin kreivikunta ulottuu lännestä Penniinien vedenjakajalta itään Pohjanmeren rannalle. Kreivikunnan etelärajana virtaa Tees- ja pohjoisrajana Derwentjoki.


title: Isolaatio

text: Isolaatio tarkoittaa eri populaatioiden yksilöiden risteytymättömyyttä. Syynä tähän voi olla esimerkiksi maantieteellinen, ekologinen tai perinnöllinen syy.


title: Isolaatio

text: Yleisin populaatioiden toisistaan erilleen joutumisen syy on maantieteellinen. Maantieteellisiä isolaatiotekijöitä ovat erilaiset kyseiselle lajille sopimattomat biotoopit, tavallisesti vuoristot, vesistöt, kanjonit tai autiomaat, jotka johtavat populaation jakautumiseen pienemmiksi osiksi, joiden välillä ei pääse tapahtumaan geenivirtaa, esimerkiksi kasveilla siitepölyn, siementen tai itiöiden, eläimillä yksilöiden mukana.


title: Isolaatio

text: Eräs esimerkki maantieteellisestä eristäytymisestä on Australian alkuperäinen eläimistö, joka poikkeaa erittäin paljon muiden mantereiden eläimistöstä. Australia on ollut noin 70 miljoonan vuoden ajan erityksistä muista mantereista. Australiassa elää paljon alkeellisia nisäkkäitä pussieläimiä. Fossiililöytöjen perusteella on katsottu, että myös kaikilla muilla mantereilla on elänyt pussieläimiä, mutta ne ovat nykyaikaan tultaessa kuolleet sukupuuttoon kehittyneempien istukallisten nisäkkäiden tieltä, jotka kaikki ovat nykytiedon mukaan kehittyneet samasta pussieläinkantamuodosta. Sen sijaan Australiassa pussieläimet pääsivät kehittymään ilman kilpailua istukkanisäkkäitä vastaan monimuotoiseksi joukoksi.


title: Isolaatio

text: Maantieteellisen eristymisen aikana voi populaatioissa kehittyä myös ekologisia, rakenteellisia tai käyttäytymiseen liittyviä esteitä, jotka aiheuttavat sen, etteivät eri populaatioiden lajit voi keskenään risteytyä tai ainakaan saada lajinmääritelmään vaadittavia lisääntymiskykyisiä jälkeläisiä. Näitä esteitä kutsutaan isolaatiomekanismeiksi.


title: Isolaatio

text: On osoittautunut, ettei risteytymistä tapahdu, vaikka lajit eläisivät myöhemmin samalla alueella, esimerkiksi harmaalokki ja selkälokki. Joillakin linnuilla soidinkäyttäytymisestä on tullut isolaatiotekijä, kun läheisten lajien soidinmenoissa on pariutumisen estäviä eroja. Monilla lajeilla risteytymisen estää lisääntymisajan ero. Esimerkiksi selkälokki ja harmaalokki pariutuvat eri aikaan sen lisäksi, että ne ovat ajautuneet ekologisen lokeron, ulkonäön ja soidinkäyttäytymisen osalta toisistaan hieman erilleen. Kuitenkin vankeudessa lajit ovat saaneet lisääntymiskykyisiä jälkeläisiä, mikä osoittaa että ne ovat perimältään yhä varsin läheistä sukua.


title: Isolaatio

text: Vaikka uudelleenkohdatessa tapahtuisikin lajien kesken risteytymistä, se usein kasvattaa niiden välistä kuilua entisestään. Jälkeläiset ovat lisääntymiskyvyttömiä, jolloin sellaiset geenit, jotka vaikuttavat oman lajin tunnistamisessa, karsiutuvat pois.


title: Salat

text: Salat () on islamin jumalanpalveluksen kaltainen rukous, jonka muodot ovat tarkkaan määrätyt. Salat-rukous koostuu sarjasta liikkeitä, joiden aikana lausutaan myös Koraanin ensimmäinen suura. Muslimin tulisi suorittaa rukous viidesti päivässä.


title: Salat

text: Rukouksen tarkoitus löytyy islamin pyhästä kirjasta, Koraanista.


title: Salat

text: Rukouksien määrä, viisi päivässä, on syntynyt Koraanin maininnan pohjalta, kun Jumalan ja Muhammad kohtasivat Yöllisen matkan suurassa. Tätä yksittäistä mainintaa laajennettiin myöhemmin hadith perimätietokokoelmissa. Erityisesti islamin mystinen suuntaus sufilaisuus loi tapahtuman ympärille kokonaisen kirjallisuuden. Tarinoissa Muhammad matkasi Buraqilla Mekasta Jerusalemiin ja sieltä vaiheittain taivaaseen. Siellä Muhammad tapasi Mooseksen, jonka kanssa hän neuvotteli rukouksien määräksi viisi päivässä.


title: Salat

text: Muslimin tulee rukoilla viidesti päivässä tarkkaan määriteltyinä ajankohtina. Rukoileminen on mahdollista joko yksityisesti tai moskeijassa. Periaatteessa muslimin on pidettävä kaikki nämä rukoushetket ellei hänellä ole pakottavaa syytä olla rukoilematta. Hetken voi myös siirtää myöhemmäksi mikäli on esteellinen. Perjantain keskipäivänrukous on tärkein. Šiialaisuudessa voidaan päivittäisten rukousten määrä laskea kolmeen yhdistämällä keskipäivän- ja iltapäivänrukouksen sekä auringonlaskun- että iltarukouksen.


title: Salat

text: Ennen päivittäisiä rukoushetkiä suoritetaan minareetista rukouskutsu, () adhaan. Kutsu sisältää myös uskontunnustuksen eli šahadan.


title: Salat

text: Aiemmin rukouskutsun huusi mu'adhdhin (muezzin), mutta nykyään käytetään useimmiten nauhoitettua rukouskutsua. Ei-islamilaisissa länsimaissa julkista rukouskutsua ei yleensä huudeta. Sen sijaan joskus kompromissina on sallittu perjantain tärkeimmän rukoushetken julkinen huutaminen.


title: Salat

text: Ennen muodollista rukousta muslimin on peseydyttävä vedessä. Mikäli vettä ei ole saatavilla, niin puhdas pöly tai hiekka riittää. Muslimi voi rukoilla yksin, perheen kanssa tai moskeijassa.


title: Salat

text: Moskeijassa miehet ja naiset rukoilevat rivistöinä eri osastoissa. Rukousta johtaa ihmisten edessä imaami ja hän voi periaatteessa olla kuka tahansa muslimi. Käytännössä hän on vakiohenkilö, joka suorittaa myös moskeijan muita toimituksia. Tätä imaamia ei tule sotkea šiialaisten imaamiin, joka on Jumalan valitsema ja vain yksi henkilö kerrallaan.


title: Salat

text: Varsinainen rukous alkaa Jumalan suuruuden ylistyksellä. Rukoillessaan muslimit kääntyvät kohti Kaaban temppeliä Mekassa ja tämä suunta eli qibla on merkitty pienellä rukoussyvennyksellä eli mihrabilla. Eri rukouksissa sanat vaihtelevat, mutta jokaisessa rukouksessa keskeisimmässä osassa on Koraanin ensimmäinen, eli Avauksen suura.


title: Salat

text: Tämän lisäksi rukousten aikana luetaan usein yksijumalaisuutta korostava Koraanin 112, eli Vilpittömän uskon suura. Alkujaan se lienee suunnattu ympäröiviä pakanallisia monijumalia vastaan. Nykyisin se korostaa muslimien ja kristittyjen teologista eroa.


title: Salat

text: Rukoushetki päättyy muiden rukoilijoiden tervehtimiseen oikealla ja vasemmalla.


title: Ikärakenne

text: Ikärakenne kuvaa ihmisten ikää tietyn alueen sisällä. Ikärakennetta kuvataan usein ikäpyramidilla, johon luokitellaan, kuinka paljon minkäkin ikäisiä ihmisiä on. Ikärakenteesta voidaan muun muassa tarkastella onko populaation kanta kasvussa tarkastelemalla syntyvien lukumäärää, tai onko jokin katastrofi aiheuttanut tietyn ikäisten yksilöiden katoamisen. Ikärakenne kertoo hyvin paljon alueen oloista elintasosta.


title: Sotanorsu

text: Sotanorsu oli merkittävä muttei laajalle levinnyt asejärjestelmä antiikin sodankäynnissä. Norsuja käytettiin pääasiallisesti rynnäköissä, joissa ne talloivat ja mursivat syöksyhampaillaan sekä ruumiillaan vastapuolen rintamaa. Luultavasti sotanorsuja käytettiin ensimmäistä kertaa Intiassa, missä norsuosastot toimivat yhtenä Intian armeijan neljästä klassisesta osastosta.


title: Sotanorsu

text: Hellenistisen Kreikan diadokit käyttivät norsuja torjumaan ratsuväen hyökkäyksiä. Sotanorsujen kuuluisimmat käyttäjät Välimeren alueella olivat kuningas Pyrrhos ja karthagolainen sotapäällikkö Hannibal. Välimeren armeijoiden taktiikan kehittyminen vähensi norsujen taistelukäyttöä samaan aikaan, kun niiden saatavuus heikkeni. Intiassa tykin käyttöönotto lopetti norsujen sotilaallisen käytön muuna kuin työjuhtana raivaus- ja kuljetustehtävissä. On yleisesti uskottu, että kaikki sotanorsut olivat uroksia niiden aggressiivisemman luonteen vuoksi, mutta tämä on todettu paikkansapitämättömäksi.


title: Sotanorsu

text: Norsujen kesyttäminen – ei kuitenkaan täysi kotieläimeksi kouluttaminen, sillä eläimet vangittiin luonnosta – saattoi alkaa kolmelta eri alueelta. Ensimmäinen mahdollisuus on induskulttuurin keskuudesta noin 4 500 vuotta sitten. Toinen vaihtoehto sekä vanhin todiste kesytetyistä norsuista on mesopotamialaisesta reliefistä, joka oli luotu samaan aikaan. Vaihtoehtona ensimmäiseksi sotanorsujen käyttäjäksi on myös Kiina, jonka villinorsujen populaatio Shang-dynastiassa Keltaisenjoen pohjoispuolella on nostanut maanosan erääksi vaihtoehdoksi. Ensimmäinen kesytetty norsulaji oli aasiannorsu, jonka alkuperäinen käyttötarkoitus oli avustaa maataloudessa.


title: Sotanorsu

text: Koska on epäselvää, missäpäin norsuja ensimmäistä kertaa käytettiin, on myös sotanorsujen historia näiltä osin selvittämätön. Ensimmäiset sotilastoimet norsuja käyttäen sijoittuvat noin 1100 eaa. vedalaisen kulttuurin aikaan Intiassa, mikä mainitaan useissa Veda-hymneissä tältä aikakaudelta. Tästä huolimatta Mesopotamia ja Shang-Kiina ovat voineet jo samoihin aikoihin käyttää alkukantaisia muotoja sotanorsuista sodankäynnissä, jopa niinkin aikaisin kuin 1500 eaa. On kuitenkin huomioitava, että toisin kuin Intiassa, Mesopotamian ja Kiinan norsujen populaatio väheni dramaattisesti metsien vähetessä ja väestön kasvaessa noin vuonna 850 eaa. Huonontuneiden elinolosuhteiden vuoksi Mesopotamian norsut kuolivat sukupuuttoon vuoteen 500 eaa. mennessä. Myös kiinalaisten norsupopulaatiot olivat huomattavasti pienentyneet ja rajoittuivat Keltaisen joen eteläpuolelle. Tästä huolimatta ensimmäinen varma dokumentoitu sotanorsujen käyttö Kiinassa sijoittuu vuodelle 506 eaa., jolloin Wu-kuningaskunta hyökkäsi Chuta vastaan. Wu käytti harvinaista taktiikkaa, jossa norsujen häntiin sidottiin soihtuja, minkä jälkeen ne usutettiin vihollisarmeijan sotilaita kohti.


title: Sotanorsu

text: Intiasta sotilasdoktriini sotanorsujen käytöstä kulkeutui Persiaan, missä norsuja käytettiin useissa kampanjoissa. Gaugamelan taistelu 1. lokakuuta 331 eaa. Aleksanteri Suuren joukkoja vastaan oli luultavasti ensimmäinen kohtaaminen sotanorsujen ja eurooppalaisen armeijan välillä. Viisitoista norsua persialaisen armeijan keskellä vaikuttivat ennen taistelua niin voimakkaasti makedonialaisiin joukkoihin, että Aleksanteri päätti tehdä uhrauksen pelon jumalalle. Gaugamela oli Aleksanterin suurin voitto, mutta vihollisten sotanorsut tekivät Aleksanteriin lähtemättömän vaikutuksen. Niinpä hänen valloittaessaan Persiaa lisättiin useita saaliiksi saatuja sotanorsuja Aleksanterin joukkoihin. Viisi vuotta myöhemmin Hydaspesjoen taistelussa Porosta vastaan Aleksanteri tiesi jo hyvin, kuinka taistellaan tätä yksikköä vastaan. Punjabin, joka on nykyisin alue Pakistanissa, hallitsija Poros oli varustettu 85 sotanorsulla tarjoten Aleksanterille suunnattoman haasteen, joka kuitenkin esti Poroksen Pyrrhoksen voitolla. Toisaalla sotanorsujen yksiköt olivat samaan aikaan jo huomattavasti suurempia. Magadhan imperiumi kauempana idässä Gangeksen varrella omisti 6 000 sotanorsua, kun Chandragupta Maurya vuosia myöhemmin hankki 9 000. Nämä lukumäärät olivat monta kertaa suuremmat kuin persialaisten tai kreikkalaisten reservit, jotka alkuun hidastivat ja lopulta pysäyttivät Aleksanterin miehistön tunkeutumisen Intiaan.


title: Sotanorsu

text: Ymmärrys norsujen käyttökelpoisuudesta taisteluissa levitti niiden käyttöä. Aleksanterin kuoltua niin sanotut diadokit jakoivat hänen valtakuntansa. Diadokit käyttivät satoja intiannorsuja sodissaan, ja niiden haluttavuus johti Seleukoksen jopa myymään valloitettuja maitaan Intiasta Chandraguptalle viidestä sadasta sotanorsusta.. Egyptiläiset ja karthagolaiset aloittivat afrikannorsujen kasvattamisen samoista sotilaallisista syistä, samoin kuin numidialaiset ja kushit. Suosituin laji oli metsänorsu, mutta mahdollisesti myös erästä savanninorsun alalajia ("Loxodonta africana pharaohensis") käytettiin. "L. a. pharaohensiksen" lajin arvellaan kuolleen lopulta sukupuuttoon niiden liiallisen hyödyntämisen takia. Nämä eläimet olivat pienempiä (säkäkorkeus oli 2,5-3,5 metriä) kuin aasiannorsut, joita seleukidit käyttivät ja joita hankittiin erityisesti Syyriasta ("Elephas maximus asurus"). Karthagon afrikannorsujen ei tiedetä kantaneen "howdahs"-tornia selässään, ja niitä pidettiin usein liian säikkyinä ollakseen hyödyksi sodankäynnissä. Toisaalta Hannibalin vaikuttavaksi ilmestykseksi kuvailtu suosikkinorsu oli nimeltään "Sarus" ("Syyrialainen") ja on luultavaa, että ainakin muutamia syyrialaisia norsuja kaupattiin ulkomaille. Afrikkalainen savanninorsu ("Loxodonta africana oxyotis"), joka on suurempi kuin afrikan metsänorsu tai aasiannorsu, tuli tunnetuksi hankalana kesytettävänä sodankäyntiä varten ja jota tästä syystä ei käytetty yleisesti tähän tarkoitukseen. Egyptiläisten käyttämät norsut Raphian taistelussa 217 eaa. olivat pienempiä kuin aasialaiset lajikumppaninsa, mutta eivät varmistaneet voittoa Syyrian Antiokhos III Suurelle.


title: Sotanorsu

text: Sri Lankan historiassa kuvaillaan norsujen olleen hallitsijoiden kuninkaallisia ratsuja johtaessaan armeijoitaan taisteluun. Esimerkkejä ovat norsu nimeltä "Kandula", joka oli kuningas Dutugamunun ratsu sekä "Maha Pabbata", kuningas Elaharan valinta heidän kohdatessaan taistelukentällä vuonna 200 eaa.


title: Sotanorsu

text: Yksi Rooman suurista historioitsijoista Plinius vanhempi kirjoitti vuonna 45 kuudennessa kirjassaan 37. niteessä sotanorsuista. Siinä hän mainitsee Megastenesen tallentaneen mielipiteen Onesikritokselta, jonka mukaan Sri Lankan norsut olivat suurempia, julmempia ja parempia sodankäynnin kannalta kuin muut sukulaisensa. Tämä ylivoimaisuus taisteluissa sekä norsujen helppo saatavuus läheisten satamien avulla teki Sri Lankan norsuista tuottavan kauppatavaran niiden omistajille.


title: Sotanorsu

text: Euroopassa sotanorsuja käytettiin pääasiassa Karthagon armeijassa Rooman valtakuntaa vastaan. Ennen kuin Rooma oppi taistelemaan tätä uutta yksikköä vastaan, sotanorsut olivat vaikea vastus valtakunnalle. Ensimmäinen kohtaaminen sotanorsujen kanssa päättyi kuningas Pyrrhoksen voittoon Heraclean taistelussa 280 eaa. Niiden seuraava esiintyminen oli Hannibalin johtaessa sotanorsunsa kuuluisassa marssissaan Alppien ylitse toisen puunilaissodan aikana luoden kauhua Rooman legioonien keskuudessa. Kuten Aleksanteri, roomalaiset kehittivät lopulta ajan kuluessa strategioita norsujen vaarallisten rynnäköiden torjumiseen. Hannibalin lopullisesti kukistuessa (Zaman taistelussa 202 eaa. hänen norsujensa rynnäkkö oli jo tehoton, koska roomalaiset manipulit yksinkertaisesti väistivät vastaantulevat sotanorsut. Yli vuosisata myöhemmin Thapsuksen taistelussa 6. helmikuuta 46 eaa. Julius Caesar yhdessä viidennen legioonansa kirveiden kanssa johti armeijansa hyökkäämään norsujen jalkoja vastaan. Legioona kesti sotanorsujen rynnäkön ja norsusta tuli tapauksen johdosta yksikön symboli. Thapsus oli viimeinen huomattava taistelu, jossa norsuja käytettiin läntisen sivistyksen alueella.


title: Sotanorsu

text: Historiallisten lähteiden mukaan tehokas norsujen vastainen ase oli sotasika. Plinius vanhempi raportoi "norsujen pelästyvän jo pienimmästä siankiljaisusta". Diadokkisotien aikainen Megaran piiritys murrettiin niiden avulla. Megarian asukkaat kaatoivat öljyä sikalauman päälle, sytyttivät ne palamaan ja ajoivat siat kohti vihollisen sotanorsuja. Norsut joutuivat pakokauhun valtaan kiljuvan sikalauman edessä.


title: Sotanorsu

text: Parthian dynastiassa Persiassa käytettiin silloin tällöin sotanorsuja taistelussa Rooman imperiumia vastaan, mutta erityisen tärkeitä armeijalle ne olivat Sassanidien dynastiassa. Sassanidit käyttivät norsuja useissa kampanjoissa läntisiä vihollisiaan vastaan, ja Vartanantzin taistelu oli yksi muistettavista taisteluista, joissa heidän norsunsa kauhistuttivat armenialaisia joukkoja. Toinen esimerkki on al-Qādisiyyahin taistelu.


title: Sotanorsu

text: Muinaisen Kiinan aikaisessa sodankäynnissä on, yllä olevan lisäksi, muutama muukin kerta, kun norsut esiintyvät sotajoukoissa. Tämä oli Jianglingin taistelu joulukuussa vuonna 554. Läntisen Wei-dynastian armeija oli valloittamassa Liang-dynastian aluetta, jossa Liangin komentajat ottivat käyttöön kaksi panssaroitua sotanorsua Lingnanin alueelta joita ohjasivat malesialaiset orjat. Norsujen selässä oli rakennettu puinen torni ja niiden syöksyhampaisiin oli kiinnitetty miekkoja. Kuitenkin Läntisen Wein jousiampujien nuolet karkottivat norsut. Lisäksi vuonna 602 Sui-dynastia valloitti Pohjois-Vietnamin kolmannen kerran Kiinan historiassa ja eteni kohti Champan aluetta eteläisessä Vietnamissa, jolloin Champan armeija käytti norsuja Suin kiinalaisarmeijaa vastaan. Suin joukoilla oli juoni, jossa Champan norsut houkuteltiin näytellyn pakokauhun johdattelemina syviin kiinalaisten kaivamiin hautoihin. Kiinalaiset käyttivät myös jalkajousia, joiden nuolet aiheuttivat norsujen joutumisen paniikkiin, jolloin niiden pako murskasi Champan omia joukkoja


title: Sotanorsu

text: Keskiajalla norsuja ei juurikaan käytetty Euroopassa. Eräs poikkeus oli Kaarle Suuri, joka käytti norsuaan Abul-Abbasia astuessaan taisteluun tanskalaisia vastaan vuonna 804. Toinen esimerkki sotanorsujen käytöstä Euroopassa on ristiretkien ajalta: tuolloin Fredrik II sai yhden norsun sotasaaliikseen Pyhällä maalta ja sitä käytettiin Cremonan valloittamiseen vuonna 1214.


title: Sotanorsu

text: Intian sulttaanien käyttämät norsut saivat lähes lopetettua Timur Lenkin valloitukset. Vuonna 1398 Timurin armeija kohtasi yli sata Intian sotanorsua taistelussa ja lähes hävisi joukoissaan puhjenneen pelon takia. Historialliset lähteet selittävät kuitenkin timurien voittaneen omanlaatuisella taktiikalla: sotilaat sitoivat kameleidensa häntiin palavaa heinää ennen rynnäkköä. Syntynyt savu sai kamelit juoksemaan kohti norsuja, joiden perääntyminen murskasi vastustajan omia joukkoja. Ahmed ibn Arabshahin johtama toinen sotakampanja kertoo Timurin käyttäneen tavallista suurempia jalka-ansoja pysäyttämään norsujen hyökkäyksen. Myöhemmin timurien komentajat käyttivät norsuja hyökkäykseen kohti Ottomaanien valtakuntaa.


title: Sotanorsu

text: Kuningas Rajasinghe ensimmäisen sanotaan piirittäessään portugalilaisen linnoituksen Colombossa Sri Lankassa vuonna 1558 2200 norsun phalanx vahvuudella. Rynnäkön johtajaa kuninkaallisilla talleilla kutsuttiin nimellä "Gaja Nayake Nilame" ja hänen avustajaansa "Kuruve Lekham", jonka tehtävänä oli käskyttää Kuruwe-klaania sekä norsujen ohjaajia. Sotanorsujen koulutus oli Kuruwe-klaanin työtä, joita taas johti heidän oma Muhandiram. Myanmar ja Thaimaa käyttivät myös usein norsuja kaikissa sodissaan. Eräs kuuluisa taistelu käytiin vuonna 1519, jolloin burmalaisten armeija hyökkäsi thaimaalaista Ayutthayan kuningaskuntaa vastaan. Sota päättyi kun Nong Saraissa (Suphanburissa) käydyssä taistelussa burmalaisten kruununprinssi Minchit Sra tapettiin itsensä thaimaalaisten kuningas Naresuanin johdosta sotanorsunsa avustuksella.


title: Sotanorsu

text: Kiinassa Eteläisessä Hanissa Viiden dynastian aikana (907-960) oli ensimmäinen kiinalainen dynastia, joka piti yllä norsukomppaniaa osana tavallista armeijaansa. Historioitsija Edward H. Schaferin mukaan "sotanorsujen käyttö oli yleistä" ottaen huomioon Etelä-Hanin läheisyyden Annamiin ja Champan alueisiin, joista oli saatavilla norsuja. Norsuja komentaneille johtajille annettiin arvonimi "Legate Digitant and Agitant of the Gigantic Elephants." Jokainen norsu kannatti puista tornia, jonka saattoi miehittää yli kymmenenkin sotilasta. Sotanorsut olivat tärkeässä roolissa Etelä-Hanin voitokkaissa kampanjoissa, kuten Chun valloituksessa vuonna 948. Kuitenkin Eteläisen-Hanin norsurykmentit lyötiin pahoin Shaossa 23. tammikuuta, 971, jolloin joukot lyötiin Song-dynastian joukkojen varsijousien avulla. Schafer huomauttaa, että Kiinassa tämän jälkeen käytettiin norsuja ratkaisevassa asemassa taistelun kulun kannalta vain kerran. Tämä tapahtui Wu Shifanan (Wu Sanguin pojan) hyökätessä Qing-dynastiaa vastaan vuonna 1681.


title: Sotanorsu

text: Ruudin yleistyessä sodankäynnin aseena 1500-luvun loppupuolella teki sotanorsuista vanhentuneita sotilasyksikkönä. Tykistön tulitus oli liian tehokas hitaasti liikkuvaa ja isoa norsua vastaan. Tästä lähtien norsuja käytettiinkin myöhemmin taisteluiden ulkopuolella muissa tarkoituksissa aina toiseen maailmansotaan asti, jossa ne vielä olivat hyödyllisiä pystyessään suorittamaan tehtäviä maastossa, jossa tavallinen koneellinen kalusto ei pystynyt toimimaan.


title: Sotanorsu

text: Elefantteja pidetään nykyään armeijoille enemmän norsunluun takia arvokkaampana kuin kuljetusvälineenä, ja tuhansia eläimiä on tapettu siviilikonfliktien aikana salametsästyksen takia. Norsut luokiteltiin kuormaeläimeksi Yhdysvaltojen erikoisjoukkojen (U.S. Special Forces) kenttämanuaalissa vielä vuonna 2004, mutta niiden käyttöä Yhdysvaltain armeijoiden henkilökunnan osalta on kehotettu välttämään, koska norsut on määritelty uhanalaiseksi lajiksi.


title: Sotanorsu

text: Norsuille oli monia sotilaallisia käyttötarkoituksia. Suurina eläiminä ne saattoivat kuljettaa painavia lasteja ennen kuin mekaaniset laitteet syrjäyttivät niiden käytännöllisyyden. Taistelussa sotanorsuja käytettiin usein keskellä etulinjaa, missä ne parhaiten joko estivät rynnäkköjä tai saattoivat suorittaa niitä itse.


title: Sotanorsu

text: Norsujen rynnäkkö saattoi nousta noin 30 km/h nopeuteen, ja toisin kuin hevosten muodostama ratsuväki, sitä ei voitu helposti pysäyttää jalkaväen rivistön asettamilla keihäillä. Sen voima perustui puhtaasti voimaan: murskaamalla vihollislinja työntämällä ja heiluttamalla syöksyhampaita sekä tallomalla. Ne miehet, jotka eivät murskaantuneet, joutuivat heitetyiksi sivuille tai pakotetuiksi vetäytymään. Lisäksi norsujen aiheuttama kauhu saattoi vähentää viholliseen taistelutahtoa jopa erityisen koulutetuissa roomalaisissa ja aiheuttaa linjojen murtumisen ja pakenemisen. Hevosratsuväki ei myöskään ollut turvassa, koska norsujen hajuun tottumattomat hevoset saattoivat vauhkoontua helposti. Norsun paksu nahka teki niistä myös erittäin vaikeita tappaa tai vahingoittaa sekä niiden korkeus ja suuri massa tarjosivat huomattavaa suojaa niiden ratsastajille. Rynnäkköjen lisäksi norsut olivat tärkeässä roolissa jousiampujille vakaana ja turvallisena alustana taistelukentän keskellä korkeuden parantaessa näkyvyyttä. Norsuratsastajat ja kyydissäolijat olivat usein varustettuina jousilla ja nuolilla, joilla saattoi hyökätä vastaantulevaa ratsuväkeä sekä jalkaväkeä kohti, sekä pitkillä keihäillä lähitaistelua varten. Jousien kehittyessä paremmiksi aseiksi useat khmerit ja intialaiset kuninkaat ottivat käyttöön valtavia jalkajousirakennelmia (ballistan kaltaisia), joilla he ampuivat pitkiä panssarinläpäiseviä kiiloja. Näillä tapettiin vihollisen sotanorsuja tai muuta ratsuväkeä. 1500-luvun taite toi myös kulevriinin osaksi sotanorsujen aseistusta, mutta ruudin yleistyminen teki viimein isot ja suhteellisen hitaat norsut tarpeettomiksi.


title: Sotanorsu

text: Norsut eivät eduistaan huolimatta olleet täydellisiä. Saatuaan vammoja tai niiden ratsastajan kuoltua norsut saattoivat vauhkoontua aiheuttaen vahinkoa niin omille kuin vihollisille etsiessään pakoreittiä. Niiden laaja vauhkoontuminen saattoi aiheuttaa kummalle tahansa osapuolelle huomattavia vahinkoja. Kokeneet Rooman jalkaväen sotilaat yrittivät vahingoittaa norsujen kärsiä (mikä usein aiheutti välittömästi paniikin) samalla ohjaten norsuja takaisin omia joukkojaan kohti. Kevyt jalkaväki saattoi keihäillään yrittää säikyttää eläimiä tiehensä, sillä ne ja samantyyppiset aseet saatoivat ärsyttää elefanttia. Ratsuväen harrastus poolo syntyi hevosrykmenttien harjoituksesta, jonka tarkoituksena oli vahingoittaa ja ohjata vihollisen sotanorsuja.


title: Sotanorsu

text: Sri Lankan historian mukaan norsujen syöksyhampaisiin oli sidottu painavia rautaketjuja, joiden päissä oli teräspalloja, joita norsut koulutettiin heiluttamaan vaarallisesti ja suurta taitoa osoittaen. Tämä oli erittäin tehokas keino pitää vihollisen joukot poissa tieltä. Puunilaissodissa sotanorsu oli raskaasti panssaroitu ja kantoi kolmea miestä tornissa jota kutsuttiin nimellä "howdah": kyydissä niillä oli jousiampujia tai sarissaa (kuusi metriä pitkiä keihäs) käyttäviä miehiä. Metsänorsuista koostuvat sotanorsut, jotka olivat pienempiä kuin afrikkalaiset ja aasialaiset sukulaisensa, eivät olleet tarpeeksi vahvoja kantamaan tätä tornia ja kantoivat siksi vain kahdesta kolmeen miestä. Lisäksi norsun kyydissä oli kuljettaja ("mahout"), joka oli vastuussa eläimen kontrolloimisesta. "Mahout" kantoi taltta-terää ja nuijaa, joilla hän saattoi katkaista eläimen selkäytimen ja tappaa norsun sen vauhkoontuessa. Elefantteja on vertailtu toisen maailmansodan tankeiksi, mutta niiden taktinen käyttö on hyvin erilainen.


title: Sotanorsu

text: Jayantha Jayawardhene kirjassaan "Elephant in Sri Lanka" (1910) väittää elefanttien olevan epäluotettavia taistelussa lukuun ottamatta vihollisen häiritsemistä. Hän sanoo "niiden huomatun olevan levottomia ja helposti pelästytettäviä tuntemattomien äänien avulla ja siksi myös alttiita poistumaan rivistöstä sekä pakenemaan." Professori J.G. Manning Stanfordin yliopistolla on esittänyt "käänteisen suhteen sotanorsujen ja voittamisen välillä" useilla luennoillaan.


title: Elaine Paige

text: Elaine Paige, OBE (oik. Elaine Bickerstaff s. 5. maaliskuuta 1948 Barnet, Hertfordshire, Englanti) on englantilainen laulaja ja musikaalinäyttelijä.


title: Elaine Paige

text: Paigen uran ensimmäinen rooli oli Anthony Newleyn/Leslie Bricussen musikaalissa "The Roar of the Greasepaint—the Smell of the Crowd". West End debyyttinsä hän teki musikaalissa "Hair", jota seurasivat merkittävät roolit musikaaleissa "Jesus Christ Superstar", "Nuts", "Grease", ja "Billy", joka on musikaalisovitus elokuvasta "Billy Liar".


title: Elaine Paige

text: Vuonna 1978 Hal Prince tarjosi tuolloin vielä suhteellisen tuntemattomalle Paigelle pääosaa Tim Ricen ja Andrew Lloyd Webberin "Evita"ssa. Eva Perónin roolista tuli merkittävä käänne hänen urallaan ja Paigea pidetään nykyään yhtenä merkittävimmistä musiikkiteatterin näyttelijättäristä. Paige sai roolistaan parhaan näyttelijättären palkinnon (Society of West End Theatre Award) ja Variety Club nimesi hänet vuoden teatteripersoonaksi.


title: Elaine Paige

text: Elaine Paigella on ollut pääosa monissa Lloyd Webberin musikaaleissa: mm. Grizabella ("Cats") ja Norma Desmond ("Sunset Boulevard)". Lloyd Webberin "Song and Dance" kirjoitettiin Paigea varten, mutta lopulta osan esitti Marti Webb.


title: Elaine Paige

text: Vuonna 1986 Paige esitti Florencen osan musikaalissa "Chess", jonka on sanoittanut Tim Rice ja säveltänyt Benny Andersson ja Björn Ulvaeus. Hän oli laulanut osan jo teatteriproduktiota edeltävässä levytyksessä 1984. Tästä roolista Paige sai Laurence Olivier Award -ehdokkuuden parhaasta naispääosasuorituksesta musikaalissa.


title: Elaine Paige

text: Tätä seurasi menestyksekäs uusintaproduktio Cole Porterin musikaalista "Anything Goes" (1989), Édith Piafin osa Pam Gemsin musikaalissa "Piaf" (1993), ja toinen menestynyt uusintaesitys Richard Rodgersin ja Oscar Hammerstein II:n "The King and I" (2000).


title: Elaine Paige

text: Vuonna 2004 Paige lauloi New York City Operassa Mrs. Lovettin osan Stephen Sondheimin "Sweeney Toddissa.


title: Elaine Paige

text: Paige on menestynyt myös Brittien singlelistalla. "I Know Him So Well" (duetto Barbara Dicksonin kanssa musikaalissa "Chess") oli listan ensimmäisenä neljä viikkoa ja on Guinnessin ennätysten kirjan mukaan edelleen eniten myyty naisduon esittämä kappale.


title: Elaine Paige

text: Myös kappale "Memory" musikaalista "Cats" nousi top ten listalle. Lisäksi kahdeksan hänen albumiaan on myynyt kultaa ja neljä moninkertaista platinaa.


title: Elaine Paige

text: 1995 Elisabet II myönsi Elaine Paigelle OBE:n arvon saavutuksistaan musiikkiteatterissa.


title: Elaine Paige

text: Viime vuosina Paige on esiintynyt enemmän televisiossa, ja syyskuussa 2004 hän aloitti viikoittaisen radio-ohjelman "Elaine Paige on Sunday", joka soittaa teatteri- ja elokuvamusiikkia.


title: Saum

text: Saum () eli paasto on yksi islamin viidestä peruspilarista. Muslimit voivat paastota eri syistä ja eri ajankohtina, mutta pääsääntöisesti muslimit paastoavat Ramadanin pyhän kuukauden aikana. Paaston aikana muslimien tulee välttää syömistä, juomista, tupakoimista ja seksuaalista kanssakäyntiä vaimon ja miehen välillä aamunkoiton (fajr) ja auringonlaskun (maghrib) välisenä aikana. Auringon laskiessa perheet kokoontuvat usein syömään yhdessä. Paaston aikana kukaan ei syö julkisesti, joten ravintolat ja ruokakaupat pysyvät usein kiinni tai ovat auki vain vähän aikaa päivässä.


title: Saum

text: Ramadan voi olla erityisen haastava kesäaikana. Koraani vapauttaa paastoamisesta sellaiset muslimit, joiden terveyttä se voi vahingoittaa sekä vanhukset, jotka ovat liian heikkoja paastotakseen pitkiä aikoja. Esimerkiksi diabeetikkojen sekä imettävien tai raskaana olevien naisten ei kuulu paastota. Pitämättä jääneet paastopäivät voi korvata myöhemmin.


title: Saum

text: Paasto päättyy kolmipäiväiseen "id al-Fitriksi" kutsuttuun lopetusjuhlaan kuukauden lopuksi.


title: Keijusalama

text: Keijusalama () on parhaiten tunnettu yläsalamatyyppi. Se esiintyy voimakkaiden ukkosrajuilmojen yhteydessä, yleensä niiden loppupuolella ja näyttää liittyvän hyvin voimakkaisiin positiivisiin pilvestä maahan iskeviin salamoihin. Keijusalaman sai kuvattua ensimmäisenä Minnesotan yliopiston tutkijaryhmä 6. heinäkuuta 1989. Suomessa keijusalamoita on kuvannut ensi kerran vuonna 2009 pieksämäkeläinen tähtiharrastaja Timo Kantola. Kuvattuihin salamoihin kuului myös kajosalamoita.


title: Keijusalama

text: Keijusalama on pilvestä ylöspäin nouseva hyvin himmeä valoilmiö, joka kohoaa ukkospilven yläpuolella noin 90 kilometrin korkeudelle ilmakehään. Kirkkain osa on tyypillisesti 65–75 kilometrin korkeudessa. Salaman himmeä alaosa, joka alkaa noin 40 kilometrin korkeudelta, muistuttaa sinisiä kuituja kirkkaamman yläosan ollessa pilvimäinen ja kirkkaan punainen. On arvioitu, että keijusalaman energia on noin 10–100 MJ ja teho 5–50 GW. Keijusalamaa edeltää yleensä ilman kuumenemisesta ja ionisaatiosta aiheutuva himmeä, noin yhden millisekunnin kestävä valoilmiö, jolle käytetään nimitystä "sprite halo".


title: Keijusalama

text: Vaikka keijusalama on hyvin lyhytaikainen ilmiö (yleensä isku kestää vain noin 3–10 millisekuntia) se on ilmiönä yleensä hitaampi kuin muut yläsalamat. Keijusalamat esiintyvät tavallisesti pieninä rypäinä, johon kuuluu usein kaksi tai useampia samanaikaisia keijuja. Keijusalaman kirkkaus vastaa likimain revontulikaarta, mutta ilmiön lyhytkestoisuuden takia niiden näkeminen paljain silmin on hyvin vaikeaa. Suurinopeuksisella videokameralla ilmiötä on kuitenkin mahdollista tutkia.


title: Keijusalama

text: Keijusalama syntyy, kun...


title: Usko Santavuori

text: Usko Volmar Abel Santavuori (16. tammikuuta 1922 Viipuri – 1. kesäkuuta 2003 Espoo) oli suomalainen toimittaja ja aikansa "sensaatioreportteri". Hän toimi lyhyen ajan kirjeenvaihtajana Tukholmassa ja sen jälkeen Yleisradion freelance-toimittajana. Hänet muistetaan erityisesti uraauurtavasta ”tosiradio-ohjelmasta” "Radio tekee murron". Hän teki valemurron vuonna 1950 poliisipäällikön suostumuksella, mutta ilmoittamatta lainkaan muille viranomaisille. Matti Kassila teki tapauksesta sitä mukailevan elokuvan Radio tekee murron vuonna 1951. Muita Santavuoren tempauksia oli sukellus merenpohjaan ja laskuvarjolla hyppääminen, tapaus jota puolestaan sivuttiin elokuvassa "Pekka ja Pätkä neekereinä" vuodelta 1960.


title: Usko Santavuori

text: Ennen toimittajauraansa Usko Santavuori ehti palvella tapaninpäivästä 1939 alkaen armeijassa noin neljä ja puoli vuotta. Hän osallistui talvisotaan vapaaehtoisena. Santavuori valmistui Kadettikoulusta upseeriksi vuonna 1941. Hänet ylennettiin taistelevan jalkaväkikomppanian päällikkönä kapteeniksi 23. kesäkuuta 1944 nuorempana kuin kukaan muu itsenäisen Suomen puolustusvoimissa.


title: Usko Santavuori

text: Santavuori valmistui 1962 lainopin kandidaatiksi. Hän toimi öljy-yhtiö Essossa Suomessa eri tehtävissä, muun muassa Pohjois-Suomen aluepäällikkönä vuosina 1963–1966 ja vuodesta 1966 lähtien pääkonttorissa muun muassa yhteiskuntasuhteista vastaavana johtajana ja yhtiön johtoryhmän jäsenenä. Santavuori oli 1970-luvulla perustamassa suomalaista öljyalan ja toimittajien välistä keskustelufoorumia Pressoil-klubia. Santavuori jäi eläkkeelle vuonna 1982.


title: Usko Santavuori

text: Santavuori juoksi eläkkeelle jäätyään Helsinki City maratonin. Vuonna 1992 Santavuori kruunasi pitkän tennisharrastuksensa seniorien 70-vuotiaiden kaksinpelin Suomen-mestaruudella. Santavuori toimi aktiivisesti Rotary International -järjestössä, muun muassa Rotary International District 142 Governor -tehtävässä vuosina 1988–1989 sekä Suomen Rotary ry:n hallituksen puheenjohtajana vuosina 1991–1992. Santavuori oli naimisissa Ritva Santavuoren kanssa vuodesta 1955. Heillä on kaksi lasta.


title: Aki Luostarinen

text: Aki Luostarinen (s. 26. joulukuuta 1952 Kangaslampi) on suomalainen runoilija. Hänen esikoiskokoelmansa "Näinä aikoina on haaveista vaiettava" ilmestyi vuonna 1976.


title: Karvaukonkorento

text: Karvaukonkorento ("Brachytron pratense") on ukonkorentojen heimoon kuuluva sudenkorento. Se poikkeaa huomattavasti muista ukonkorennoista ja on sukunsa ainoa laji.


title: Karvaukonkorento

text: Karvaukonkorento on kooltaan noin 54–63 mm. Se on ukonkorennoksi pienikokoinen ja typäkkä. Lajin takaruumis on paksu, eikä se ole kaventunut. Karvaukonkorennon koko ruumis karvainen. Keskiruumiin sivut ovat laajalti vaaleat - koiraalla vihreät, naaraalla keltaiset ja sivuilla on kaksi mustaa pystyraitaa. Takasiiven tyvi on voimakkaasti pyöristynyt ja siipitäplä on hyvin pitkä.


title: Karvaukonkorento

text: Lajin tyypillisimmät elinympäristöt ovat puhtaat ja rehevät seisovat tai hitaasti virtaavat vedet, kuten lintujärvet, jokisuut ja suolammet.


title: Karvaukonkorento

text: Karvaukonkorennon lentokausi on kesä-heinäkuu. Laji on aikaisin Suomen ukonkorennoista. Se lentää pääosin kesäkuussa, kun muut ukonkorennot vasta aloittelevat lentoaan. Karvaukonkorento on levinnyt laajalle Euroopassa, mutta esiintyminen laikuittaista. Suomessa sitä tavataan maan etelä- ja kaakkoisosissa.


title: Tom Sizemore

text: Tom Sizemore (oik. Edward Sizemore Jr.) (s. 29. marraskuuta 1961 Detroit, Michigan, Yhdysvallat) on yhdysvaltalainen televisio- ja elokuvanäyttelijä. Sizemore on ollut uutisissa lukuisia kertoja viime vuosina yksityiselämänsä – erityisesti huumeiden käyttönsä – vuoksi. 18. elokuuta 2005 ifreeloader niminen "yritys" julkaisi Internetiin noin 8 tuntia kestävän kohuvideon, jossa Sizemore harrastaa seksiä lukuisten eri naisten kanssa.


title: Axel Oxenstiernan palatsi

text: Axel Oxenstiernan palatsi on pienehkö palatsimainen rakennus Tukholman vanhassakaupungissa, Suurkirkon pohjoispuolella. Sen on suunnitellut arkkitehti Jean de la Vallée valtakunnankansleri Axel Oxenstiernalle. Rakennus valmistui vuonna 1653.


title: Axel Oxenstiernan palatsi

text: Palatsi tunnetaan Tukholman ensimmäisenä roomalaista manierismia edustavana rakennuksena, ja sitä pidetään myös yhtenä de la Valléen pääteoksista. Se on vain yksi osa suurempaa de la Valléen suunnittelemaa palatsikokonaisuutta, joka ei kuitenkaan koskaan valmistunut täydellisesti, sillä Axel Oxenstiernan kuolema vuonna 1654 ja hänen veljensä Erikin kuolema kaksi vuotta myöhemmin keskeyttivät rakennustyöt. Oxenstiernan suku ei koskaan ehtinyt asua palatsissa.


title: Axel Oxenstiernan palatsi

text: Vuosina 1668–1680 Oxenstiernan palatsissa toimi Ruotsin keskuspankki Sveriges Riksbank. Ruotsin valtio on vuodesta 1935 lähtien listannut palatsin tärkeänä historiallisena arkkitehtuurikohteena.


title: Rafael (arkkienkeli)

text: Pyhä arkkienkeli Rafael (, , , , , "Jumala parantaa", "Jumala on parantanut") on kristinuskon ja juutalaisuuden tuntema raamatullinen enkeli, jota pidetään suojelusenkelin esikuvana. Rafael mainitaan Raamatun apokryfikirjoihin ja Septuagintaan kuuluvassa Tobitin kirjassa, mutta ei hepreankielisissä kirjoituksissa."" Roomalaiskatoliset ja ortodoksit pitävät kirjaa kanonisena. Siinä Rafael on Tobias-nimisen nuorukaisen ihmismuotoinen palvelija, matkaseuralainen ja auttaja, joka esiintyy nimellä "Azarias, suuren Ananiaan poika". Vasta parannettuaan Tobiaksen isän arkkienkeli esiintyy omalla nimellään yhtenä seitsemästä arkkienkelistä. (Tob. 12:15) Latinankielisessä Vulgatassa arkkienkeli Rafael mainitaan tässä kirjassa yhteensä 8 kertaa, eli jakeissa 3:25, 5:17, 6:16, 8:3, 9:6, 11:4, 11:7 ja 12:15. Nimi liitetään joissain perinteissä myös Eedenin puutarhan vartijaenkeliin. Raamatussa mainitaan Rafaelin lisäksi kaksi muuta arkkienkeliä, jotka ovat Mikael ja Gabriel. Näitä kolmea pyhimystä muistetaan arkkienkeleiden Mikael, Gabriel ja Rafael juhlapyhänä 29. syyskuuta.


title: Rafael (arkkienkeli)

text: Roomalaiskatolinen kirkko on toistuvasti kieltänyt sellaisten enkelien kunnioittamisen, jotka eivät esiinny sen virallisesti hyväksymissä kirjoituksissa. Vuonna 343 Laodikean synodi määräsi, että vain arkkienkeli Mikaelin, Gabrielin ja Rafaelin nimiä saatiin mainita rukouksissa ja kielsi katolilaisia kunnioittamasta enkeleitä yksityisesti kirkkojensa ulkopuolella. Raamatussa mainitsemattomien enkelien palvonta kiellettiin niinikään pyhän paavi Sakariaksen aikaisessa synodissa vuonna 745 ja kirkolliskokouksissa 800- ja 1400-luvuilla. Vuonna 1950 paavi Pius XII toisti ensyklikassa "Humani Generis", että katolilaiset saivat käyttää vain Mikaelin, Gabrielin ja Rafaelin nimiä.


title: Rafael (arkkienkeli)

text: Pyhää Rafaelia muistetaan roomalaiskatolisessa messussa seuraavalla kollehtarukouksella:


title: Rafael (arkkienkeli)

text: ""Orémus. Deus, qui beátum Raphaélem Archángelum Tobíæ fámulo tuo cómitem dedísti in via: concéde nobis fámulis tuis; ut ejúsdem semper protegámur custódia et muniámur auxílio.""


title: Rafael (arkkienkeli)

text: Muita rukouksia. joissa pyhä Rafael esiintyy ovat rukous "Ad Sanctum Raphaelem Archangelum," sekä osittaista anetta kantava ja jo vuonna 590 käytetty "Kaikkien pyhien litania", joka mainitsee pyhän arkkienkeli Rafaelin heti arkkienkeleiden Mikaelin ja Gabrielin jälkeen.


title: Rafael (arkkienkeli)

text: Arkkienkeli Rafael on apteekkien, sokeiden ihmisten, ruumiillisten vaivojen, silmävaivojen, suojelusenkeleiden, iloisten tapaamisten, mielisairauden, rakastavaisten, painajaisten, hoitajien, apteekkarien, lääkärien, matkaajien ja nuorten ihmisten suojeluspyhimys. Hänen tunnuksiaan ovat sauva, lompakko ja kala, sekä harmaa tai keltainen väri.


title: Rafael (arkkienkeli)

text: Kirkonopettaja ja pyhimys Tuomas Akvinolainen mainitsee koko tuotannossaan pyhän Rafaelin vain kolme kertaa, nimittäin seuraavissa kirjoissa ja kohdissa:


title: Rafael (arkkienkeli)

text: Muita Rafaelin nimeä kantavia autuaita ja pyhimyksiä ovat pyhä Rafael Arnaiz Baron, (1911-1938) autuas Rafael Chylinski, (1680-1761) pyhä Rafael Guizar Valencia (1878-1938) ja autuas Raphael Kalinowski. (1835-1907)


title: Professori Moriarty

text: Professori James Moriarty on Sherlock Holmes -kirjoissa esiintyvä fiktiivinen henkilö, rikollinen nero, jota on sanottu ”ensimmäiseksi superrikolliseksi”. Moriartya on pidetty Sherlock Holmesin arkkivihollisena, vaikka hän esiintyi vain kahdessa tarinassa, tunnetumpi näistä viimeiseksi Sherlock Holmes -tarinaksi suunniteltu "Viimeinen tapaus". Häneen viitataan viidessä muussa tarinassa.


title: Professori Moriarty

text: Doyle saattoi käyttää Moriartyn esikuvana Lontoossakin vaikuttanutta rikollista Adam Worthia, jota kutsuttiin Scotland Yardissa ”rikollismaailman Napoleoniksi”. 1800-luvulla Englannissa tunnettiin myös joitakin muita rikollisia, joiden taustoihin liittyi Moriartyn omaama matemaattinen lahjakkuus.


title: Professori Moriarty

text: Sherlock Holmesin elämäkerran mukaan Moriarty toimi nuoren Holmesin opettajana.


title: Professori Moriarty

text: Holmes kuvaili Moriartya Euroopan pahimmaksi rikolliseksi, vaikkei häntä voitukaan yhdistää hänen tekemiinsä rikoksiin. Lopulta Holmes saa kuitenkin tietää Moriartysta ja ryhtyy ”hiljaiseen taisteluun” tätä vastaan. Taistelun tuloksena Moriartyn rikollisryhmä tuhotaan ja muutamaa kätyriä lukuun ottamatta kaikki vangitaan. Moriarty itse pakenee poliisin käsistä kostaakseen Holmesille. Nämä kaksi käyvät lopulta taistelun Sveitsissä Reichenbachin putousten luona, jolloin Moriarty putoaa alas ja kuolee. Holmesinkin uskotaan kuolleen, kuten hahmoon kyllästynyt Doyle alun perin tarkoittikin, mutta myöhemmin selviää, että Holmes vain lavasti kuolemansa.


title: Jean de la Vallée

text: Jean de la Vallée (1620 Ranska – 9. maaliskuuta 1696 Tukholma) oli ranskalaissyntyinen arkkitehti, joka eli ja työskenteli Ruotsissa. Hän oli vuodesta 1654 asti aviossa Anna Maria Böösin kanssa.


title: Jean de la Vallée

text: Ruotsalaisen aatelismiehen tapettua de la Valléen isän Simon de la Valléen jatkoi tämä isältään kesken jääneen Ruotsin ritarihuoneen eli Riddarhusetin suunnittelua. Rakennus valmistui lopulta vuonna 1660. Ennen tätä de la Vallée oli ehtinyt suunnitella kaksi suurta kirkkoa Tukholman keskustaan, Katariinan kirkon vuonna 1656 ja Hedvig Eleonoran kirkon vuonna 1658.


title: Jean de la Vallée

text: De la Vallée toimi myös monen aatelismiehen palveluksessa. Tukholmaan hän suunnitteli Axel Oxenstiernalle pienen palatsin ja Magnus Gabriel De la Gardielle Karlbergin linnan uudistustyöt. Muita hänen huomattavia töitään ovat Skoklosterin linna, Mariedalin linna, Bonden palatsi sekä Wrangelin palatsi. Molemmat palatsit sijaitsevat Riddarholmenilla, Tukholman vanhassakaupungissa.


title: Jean de la Vallée

text: Vuonna 1680 de la Valléelle ylennettiin Tukholman kaupunginarkkitehdiksi, ja vuonna 1691 hän sai kuninkaallisen arkkitehdin arvonimen. Hänet aateloitiin vuonna 1692.


title: Metsämökin tonttu

text: Metsämökin tonttu on suomalaisen laulajan Jussi Raittisen kokoelma-albumi ja vuoden 1974 Syksyn sävel -kilpailun voittanut kappale.


title: Darkness on the Edge of Town

text: Darkness on the Edge of Town on amerikkalaisen laulaja-lauluntekijä Bruce Springsteenin neljäs albumi. Se julkaistiin vuonna 1978.


title: Darkness on the Edge of Town

text: "Darkness on the Edge of Townia" päästiin äänittämään vasta, kun monet oikeuskiistat entistä tuottajaa Mike Appelia vastaan saatiin käsiteltyä. Springsteenin musiikillinen tunnelma ja sanoitukset muuttuivat synkemmiksi, jonka sanotaan johtuvan juuri oikeuskiistoista, jotka johtuivat Springsteenin allekirjoittamasta "orjasopimuksesta" Mike Appelin kanssa.


title: Darkness on the Edge of Town

text: Levyn sanoitukset kertovat useista epäonnistuneista ihmiskohtaloista, jotka yrittävät paeta todellisuutta.


title: Darkness on the Edge of Town

text: Kansitekstien kiitoksissa on mainittu Mike Batlan, Bob Chirmside, Doug Sutphin ja Charles Plotkin.Kaikki kappaleet ovat Springsteenin tekemiä. LP-levyn ykköspuoli päättyy kappaleeseen "Racing in the Street". Kappaleiden sanat on painettu LP:n mukana seuranneelle erilliselle paperiarkille.


title: Stadin kundin kaiho

text: Stadin kundin kaiho on suomalaisen laulajan Jussi Raittisen kokoelma-albumi.


title: Gran Caffé Doney

text: Gran Caffé Doney tai Doney's oli Firenzessä 1800-luvun lopulla perustettu kahvila. Se sijaitsi Via Tornabuonilla lähellä Ison-Britannian konsulaattia. Kahvilan asiakaskunta koostui ylä- ja keskiluokasta, erityisesti Firenzessä asuvista briteistä. Doney olikin yksi Firenzessä asuvien ulkomaalaisten suosituimmista kohtauspaikoista.


title: Gran Caffé Doney

text: Kun Italia Benito Mussolinin johdolla hyökkäsi Abessiniaan eli nykyiseen Etiopiaan, britit esittivät julkisen paheksuntansa sodanjulistuksesta ja tästä syystä fasistit suorittivat muutamia väkivaltaisia mellakoita Gran Caffé Doney'hyn vuosina 1935–1936.


title: Gran Caffé Doney

text: Gran Caffé Doney'n kuuluisimpia asiakkaita ovat olleet seurapiirirouva Violet Trefusis, joka sai Mussolinilta audienssin vuonna 1937 sekä The Scorpioni -ryhmä, joka vaikutti Firenzessä maailmansotien välillä.


title: Gran Caffé Doney

text: Doney suljettiin vuonna 1986.


title: Gran Caffé Doney

text: Gran Caffé Doney on myös yksi elokuvan Teetä Mussolinin kanssa keskeisistä tapahtumapaikoista.


title: Metyyliasetoasetaatti

text: Metyyliasetoasetaatin kemiallinen kaava on CHO ja rakennekaava CHOOCCHCOCH. Metyyliasetoasetaatista käytetään myös nimityksiä "asetoetikkahappometyyliesteri" ja "1-metoksibutaani-1,3-dioni".


title: Metyyliasetoasetaatti

text: Metyyliasetoasetaatti on normaaliolosuhteissa olomuodoltaan väritön neste, jolla on tunnusomainen haju. Sen moolimassa on 116,1 g/mol, sulamispiste −27 °C, kiehumispiste 171,7 °C, suhteellinen tiheys 1,08 g/cm (vesi = 1,0 g/cm), liukoisuus veteen 50 g/100 ml 20 °C:n lämpötilassa, leimahduspiste 77 °C c.c., itsesyttymislämpötila 280 °C ja CAS-numero 105-45-3.


title: Metyyliasetoasetaatti

text: Metyyliasetoasetaattia valmistetaan diketeenin ja metanolin välisellä reaktiolla. Reaktio suoritetaan 50–80 °C:n lämpötilassa ja katalyyttinä käytetään trimetyyliamiinia, trietyyliamiinia tai pyrimidiiniä.


title: Metyyliasetoasetaatti

text: Katso myös etyyliasetoasetaatti.


title: Radio tekee murron

text: Radio tekee murron on Matti Kassilan ohjaama suomalainen elokuva vuodelta 1951. Kassilan ja Aarne Tarkaksen käsikirjoittaman rikoskomedian pääosissa ovat Hannes Häyrinen ja Ritva Arvelo. Notkeasti kerrotussa elokuvassa on ilmeisiä film noir -vaikutteita. Elokuva sai kolme Jussi-palkintoa (käsikirjoitus, ohjaus, miesnäyttelijä).


title: Radio tekee murron

text: Elokuvassa nähdään Usko Santavuoren reportaaseja mukailevat jaksot laskuvarjohypystä (”Maan ja taivaan välillä”) ja murrosta (”Valemurto”). Hävittäjä-ässä Oiva Tuominen on elokuvan alussa cameoroolissa lentäjänä.


title: Radio tekee murron

text: Elokuvan ensi-ilta oli 6. huhtikuuta 1951 Bio Rexissä ja Tuulensuussa.


title: Radio tekee murron

text: Elokuvan idea perustuu Usko Santavuoren edellisenä vuonna tekemään Suomessa uraa-uurtavaan radioreportaasiin, jossa hän tekeytyi murtovarkaaksi ja teki valemurron radioliikkeeseen. Viranomaiset eivät olleet saaneet siitä etukäteen tietoa lukuun ottamatta Helsingin poliisikomentajaa, jonka luvan turvin Santavuori toimi.


title: Radio tekee murron

text: Elokuvassa valemurto tehdään Helsingin taidemuseoon, mutta todelliset konnat saavat vihiä aikeesta ja vievät museosta samanaikaisesti tauluja, joiden katoamisesta toimittaja Teräsvuori joutuu vastuuseen. Koska Teräsvuori päätti toimia yksin esimiehen annettua hänen juttuideansa toiselle, ei poliisi tahdo ottaa todesta hänen tarinaansa valemurrosta.


title: Radio tekee murron

text: Aikalaisarvioijat antoivat elokuvalle suitsutusta yksimielisesti. Olavi Veistäjä (Aamulehti) kirjoitti: ”[...tekijät ovat] saaneet syntymään todella jännittävän, vaihtelevan ja vauhdikkaan kotoisen seikkailufilmin” ja Juha Nevalaisen (Ilta-Sanomat) arviossa elokuva on ”teknilliseltä valmiudeltaan ja kekseliäältä ohjaukseltaan – – toden totta kansainvälistä luokkaa".


title: Radio tekee murron

text: Tv-maailman kriitikon mielestä elokuva on kestänyt aikaa hyvin, vaikka sen ajatuksellinen sisältö on jokseenkin vaatimaton.


title: Hajalan rautatieasema

text: Hajalan rautatieasema (, , ratakm 157+733) on Salon kaupungissa rantaradalla sijaitseva entinen rautatieasema. Asema rakennettiin vuonna 1904. Se lakkautettiin 1960-luvulla, ja nykyään se on yksityisomisteinen asuinrakennus.


title: Keskilohja

text: Keskilohja on Lohjan 11. kaupunginosa. Se sijaitsee noin 1,5 kilometrin päässä kaupungin keskustasta Lohjanharjun toisella puolella, valtatie 25:n eteläpuolella. Rakennuskanta koostuu suurelta osin rintamamiestaloista, Keskilohjantien kerrostaloista sekä osittain teollisuudesta. Keskilohjan kaupunginosassa sijaitsee Lemminkäinen Oyj:n Lohjan kateainetehdas. Siellä sijaitsee myös konditoria Pink Lemon.


title: Keskilohja

text: Keskilohjaa kutsutaan usein puhekielessä Nummentaustaksi, mutta Nummentaustaan kuuluvat Keskilohjan lisäksi Gruotila, Metsola, Pappilankorpi, Veijola ja Vienola.


title: Keskilohja

text: Idässä Keskilohjan Gruotilasta erottaa Harmajankatu ja Rajamäenkatu, etelässä Vienolasta Siuntionkatu, lännessä Metsolasta Malminkatu ja pohjoisessa Anttilan kaupunginosasta valtatie 25.


title: Keskilohja

text: Keskilohjalla on Nummentaustan viipalekoulu (1.–2. luokka), Mäntylän päiväkoti, Siwa, sekä Würth. Liikuntamahdollisuudet ovat suhteellisen hyvät, koska kävelymatkan päässä on liikuntakeskus, josta löytyy uimahalli, jäähalli, urheilukenttä ja kouluilta löytyy koripallokenttiä. Takasenkadulla sijaitsee Takasenpuisto, jossa on leikkipuiston lisäksi pallokenttä. Alueen asukkaita palvelee myös Gruotilan puolella sijaitseva Ojaniitun leikkipuisto ja kenttä, joka talvisin jäädytetään luistelukentäksi.


title: Keskilohja

text: Paikallisliikenteen linja-autot kulkevat Keskilohjan läpi Keskilohjantietä ja Puistokatua pitkin.


title: Keskilohja

text: Keskilohjan seisake


title: Unkarin protestit 2006

text: Unkarin protestit 2006 alkoivat maan pääministerin Ferenc Gyurcsányn myönnettyä hallituksensa syyllistyneen valehteluun.


title: Unkarin protestit 2006

text: 17. syyskuuta 2006 tuli ilmi toukokuussa nauhoitettu ääninauha sosialistiedustajien yksityisestä tapaamisesta, jossa Gyurcsány sanoi valehdelleensa voittaakseen vuoden 2006 parlamenttivaalit, eikä hän osannut nimetä yhtään hallituksen tekemistä, josta olisi ollut ylpeä. Pääministeri käytti äänitteellä alatyylistä kieltä ja arvosteli oman hallituksensa toimia voimakkaasti. Äänitteen julkaisun seurauksena tuhannet kerääntyivät parlamentin edustalle vaatimaan hallituksen eroa. Tilanne johti edelleen mellakointiin, jonka yhteydessä televisiotalo vallattiin . Joidenkin arvioiden mukaan ääninauha olisi vuodettu julkisuuteen pääministerin suostumuksella, sillä pääministeri julkaisi nauhan sisällön tekstinä blogissaan .


title: Unkarin protestit 2006

text: Unkarin kansannousun muistopäivänä 23. lokakuuta pidettyjen mielenosoitusten yhteydessä poliisi käytti kovia otteita mielenosoittajia vastaan. Poliisi käytti ratsupoliisipartioita, pamppuja ja kyynelkaasua ja ampui kumiluoteja mielenosoittajien joukkoon. Silminnäkijöiden mukaan useita ihmisiä loukkaantui luodeista. 24. lokakuuta aamulla sairaalahoidossa olevia loukkaantuneita laskettiin olevan 60, joista puolet siviilejä ja puolet poliiseja.


title: Unkarin protestit 2006

text: Muistopäivän aamuna poliisi ajoi juhlallisuuksien pääpaikalta Kossuth-aukiolta sinne kerääntyneet rauhalliset mielenosoittajat. Poliisin mukaan nämä eivät olleet antaneet tutkia aukiota mahdollisten pommien varalta. Koko päivän aikana tavallisilta Unkarin kansalaisilta oli pääsy aukiolle kielletty. Iltapäivällä poliisi otti yhteen ensimmäisten mielenosoittajien kanssa. Osa mielenosoittajista aiheutti poliisille päänvaivaa mm. kaappaamalla kadulla juhlallisuuksia varten olleen panssarivaunun. Panssarivaunulla oli aiemmin muistopäivänä ajettu, mutta siinä ei olisi järjestäjien mukaan pitänyt olla enää bensaa jäljellä. Tankki vyöryi hetken kohti poliisirivistöä, mutta pysähtyi sitten kyynelkaasuhyökkäykseen. Poliisi otti kiinni ainakin yhden mielenosoittajan panssarivaunusta.